amanoisuno/poetBack huggingface dataset:
巴西聞收宮闕送班司馬入京 杜甫 
聞道收宗廟，鳴鑾自陝歸。傾都看黃屋，正殿引朱衣。劒外春天遠，巴西敕使稀。念君輕世亂，匹馬向王畿。
花底 杜甫  写花 花
紫蕚扶千蘂，黃鬚照萬花。忽疑行暮雨，何事入朝霞。恐是潘安縣，堪留衛玠車。深知好顏色，莫作委泥沙。
柳邊 杜甫 
只道梅花發，那知柳亦新。枝枝總到地，葉葉自開春。紫燕時飜翼，黃鸝不露身。漢南應老盡，霸上遠愁人。
贈裴南部聞袁判官自來欲有按問 杜甫 
塵滿萊蕪甑，堂橫單父琴。人皆知飲水，公輩不偷金。梁獄書因上，秦臺鏡欲臨。獨醒時所嫉，羣小謗能深。即出黃沙在，何須白髮侵。使君傳舊德，已見直繩心。
題郪縣郭三十二明府茅屋壁 杜甫 
江頭且繫船，爲爾獨相憐。雲散灌壇雨，春青彭澤田。頻驚適小國，一擬問高天。別後巴東路，逢人問幾賢。
遣悶戲呈路十九曹長 杜甫  喜悦 抒情 郁闷 写景 友人
江浦雷聲喧昨夜，春城雨色動微寒。黃鸝竝坐交愁濕，白鷺羣飛大劇乾。晚節漸於詩律細，誰家數去酒杯寬。惟吾最愛清狂客，百徧向看意未闌。
客舊館 杜甫 
陳迹隨人事，初秋別此亭。重來棃葉赤，依舊竹林青。風幔何時卷，寒砧昨夜聲。無由出江漢，愁緒月冥冥。
閬州奉送二十四舅使自京赴任青城 杜甫 
聞道王喬舄，名因太史傳。如何碧雞使，把詔紫微天。秦嶺愁回馬，涪江醉泛船。青城漫污雜，吾舅意淒然。
陪鄭公秋晚北池臨眺 杜甫 
北池雲水闊，華館闢秋風。獨鶴元依渚，衰荷且映空。采菱寒刺上，蹋藕野泥中。素檝分曹往，金盤小徑通。萋萋露草碧，片片晚旗紅。杯酒霑津吏，衣裳與釣翁。異方初豔菊，故里亦高桐。搖落關山思，淹留戰伐功。嚴城殊未掩，清宴已知終。何補參卿事，歡娛到薄躬。
去蜀 杜甫  忧国忧民 抒怀 感伤
五載客蜀郡，一年居梓州。如何關塞阻，轉作瀟湘游。世事已黃髮，殘生隨白鷗。安危大臣在，不必淚長流。
哭台州鄭司戶蘇少監 杜甫 
故舊誰憐我，平生鄭與蘇。存亡不重見，喪亂獨前途。豪俊何人在，文章埽地無。羇遊萬里闊，凶問一年俱。白首中原上，清秋大海隅。夜臺當北斗，泉路著東吳。得罪台州去，時危棄碩儒。移官蓬閣後，穀貴沒潛夫。流慟嗟何及，銜冤有是夫。道消詩興廢，心息酒爲徒。許與才雖薄，追誰跡未拘。班揚名甚盛，嵇阮逸相須。會取君臣合，寧銓品命殊。賢良不必展，廊廟偶然趨。勝決風塵際，功安造化鑪。從容拘舊學，慘澹閟陰符。擺落嫌疑久，哀傷志力輸。俗依緜谷異，客對雪山孤。童稚思諸子，交朋列友于。情乖清酒送，望絕撫墳呼。瘧病餐巴水，瘡痍老蜀都。飄零迷哭處，天地日榛蕪。
送王侍御往東川放生池祖席 杜甫 
東川詩友合，此贈怯輕爲。況復傳宗近，空然惜別離。梅花交近野，草色向平池。儻憶江邊臥，歸期願早知。
惠義寺送王少尹赴成都 杜甫 
苒苒谷中寺，娟娟林表峰。闌干上處遠，結構坐來重。騎馬行春徑，衣冠起晚鐘。雲門青寂寂，此別惜相從。
惠義寺園送辛員外 杜甫 
朱櫻此日垂朱實，郭外誰家負郭田。萬里相逢貪握手，高才却望足離筵。
又送 杜甫 
雙峰寂寂對春臺，萬竹青青照客杯。細草留連侵坐輭，殘花悵望近人開。同舟昨日何由得，竝馬今朝未擬迴。直到緜州始分首，江邊樹裏共誰來。
闕題 杜甫  梨花 写雪 雪
三月雪連夜，未應傷物華。只緣春欲盡，留著伴棃花。
自蜀奉冊命往朔方途中呈韋左相文部房尚書門下崔侍郎 賈至 
胡羯亂中夏，鑾輿忽南巡。衣冠陷戎寇，狼狽隨風塵。豳公秉大節，臨難不顧身。激昂白刃前，濺血下沾巾。尚書抱忠義，歷險披荆榛。扈從出劍門，登翼岷江濱。時望挹侍郎，公才標縉紳。亭亭崑山玉，皎皎無緇磷。顧惟乏經濟，扞牧陪從臣。永願雪會稽，仗劍清咸秦。太皇時內禪，神器付嗣君。新命集舊邦，至德被遠人。捧冊自南服，奉詔趨北軍。覲謁心載馳，違離難重陳。策馬出蜀山，畏途上緣雲。飲啄叢箐間，棲息虎豹羣。崎嶇凌危棧，惴慄驚心神。峭壁上嶔岑，大江下沄沄。皇風扇八極，異類懷深仁。元兇誘黠虜，肘腋生妖氛。明主信英武，威聲赫四鄰。誓師自朔方，旗幟何繽紛。鐵騎照白日，旄頭拂秋旻。將來蕩滄溟，寧止蹴崑崙。古來有屯難，否泰長相因。夏康纘禹績，代祖復漢勳。于役各勤王，驅馳拱紫宸。豈惟太公望，往昔逢周文。誰謂三傑才，功業獨殊倫。感此慰行邁，無爲歌苦辛。
贈裴九侍御昌江草堂彈琴 賈至 
朔風吹疎林，積雪在崖巘。鳴琴草堂響，小澗清且淺。沈吟東山意，欲去芳歲晚。悵望黃綺心，白雲若在眼。
巴陵早秋寄荆州崔司馬吏部閻功曹舍人 賈至  洞庭湖
謫居瀟湘渚，再見洞庭秋。極目連江漢，西南浸斗牛。滔滔盪雲夢，澹澹搖巴丘。曠如臨渤澥，窅疑造瀛洲。君山麗中波，蒼翠長夜浮。帝子去永久，楚詞尚悲秋。我同長沙行，時事加百憂。登高望舊國，胡馬滿東周。宛葉徧蓬蒿，樊鄧無良疇。獨攀青楓樹，淚灑滄江流。故人西掖寮，同扈岐陽蒐。差池盡三黜，蹭蹬各南州。相去雖地接，不得從之遊。耿耿雲陽臺，迢迢王粲樓。跂予暮霞裏，誰謂無輕舟。
閑居秋懷寄陽翟陸贊府封丘高少府 賈至 
今日霖雨霽，颯然高館涼。秋風吹二毛，烈士加慨慷。憶昔皇運初，衆賓俱龍驤。解巾佐幕府，脫劍升明堂。郁郁被慶雲，昭昭翼太陽。鯨魚縱大壑，鸑鷟鳴高岡。信矣草創時，泰階速賢良。一言頓遭逢，片善蒙恩光。我生屬聖明，感激竊自彊。崎嶇郡邑權，連騫翰墨場。天朝富英髦，多士如珪璋。盛才溢下位，蹇步徒猖狂。閉門對羣書，几案在我旁。枕席相遠遊，聊欲浮滄浪。八月白露降，玄蟬號枯桑。艤舟臨清川，迢遞愁思長。我有同懷友，各在天一方。離披不相見，浩蕩隔兩鄉。平生霞外期，宿昔共行藏。豈無蓬萊樹，歲晏空蒼蒼。
送友人使河源 賈至 
送君魯郊外，下車上高丘。蕭條千里暮，日落黃雲秋。舉酒有餘恨，論邊無遠謀。河源望不見，旌斾去悠悠。
送李侍御 賈至  洞庭湖
我年四十餘，已歎前路短。羈離洞庭上，安得不引滿。李侯忘情者，與我同疎懶。孤帆泣瀟湘，望遠心欲斷。
送耿副使歸長沙 賈至 
畫舸欲南歸，江亭且留宴。日暮湖上雲，蕭蕭若流霰。昨夜相知者，明發不可見。惆悵西北風，高帆爲誰扇。
送夏侯子之江夏 賈至  洞庭湖
扣楫洞庭上，清風千里來。留歡一杯酒，欲別復裴回。相見楚山下，漁舟憶釣臺。羨君還舊里，歸念獨悠哉。
寓言二首 一 賈至 
春草紛碧色，佳人曠無期。悠哉千里心，欲采商山芝。歎息良會晚，如何桃李時。懷君晴川上，佇立夏雲滋。
寓言二首 二 賈至 
凜凜秋閨夕，綺羅早知寒。玉砧調鳴杵，始擣機中紈。憶昨別離日，桐花覆井欄。今來思君時，白露盈堦漙。聞有關河信，欲寄雙玉盤。玉以委貞心，盤以薦嘉餐。嗟君在萬里，使妾衣帶寬。
燕歌行 賈至 
國之重鎮惟幽都，東威九夷北制胡。五軍精卒三十萬，百戰百勝擒單于。前臨滹沱後易水，崇山沃野亙千里。昔時燕山重賢士，黃金築臺從隗始。倏忽興王定薊丘，漢家又以封王侯。蕭條魏晉爲橫流，鮮卑竊據朝五州。我唐區夏餘十紀，軍容武備赫萬祀。彤弓黃鉞授元帥，墾耕大漠爲內地。季秋膠折邊草腓，治兵羽獵因出師。千營萬隊連旌旗，望之如火忽電馳。匈奴懾竄窮髮北，大荒萬里無塵飛。君不見隋家昔爲天下宰，窮兵黷武征遼海。南風不競多死聲，鼓臥旗折黃雲橫。六軍將士皆死盡，戰馬空鞍歸故營。時移道革天下平，白環入貢滄海清。自有農夫已高枕，無勞校尉重橫行。
巴陵寄李二戶部張十四禮部 賈至 
江南春草初冪冪，愁殺江南獨愁客。秦中楊柳也應新，轉憶秦中相憶人。萬里鶯花不相見，登高一望淚沾巾。
長門怨 賈至 
獨坐思千里，春庭曉景長。鶯喧翡翠幕，柳覆鬱金堂。舞蝶縈愁緒，繁花對靚妝。深情托瑤瑟，弦斷不成章。
銅雀臺 賈至 
日暮銅臺靜，西陵鳥雀歸。撫弦心斷絕，聽管淚霏微。靈几臨朝奠，空牀卷夜衣。蒼蒼川上月，應照妾魂飛。
對酒曲二首 一 賈至 
梅發柳依依，黃鸝歷亂飛。當歌憐景色，對酒惜芳菲。曲水浮花氣，流風散舞衣。通宵留暮雨，上客莫言歸。
對酒曲二首 二 賈至 
春來酒味濃，舉酒對春叢。一酌千憂散，三杯萬事空。放歌乘美景，醉舞向東風。寄語尊前客，生涯任轉蓬。
送陸協律赴端州 賈至 
越井人南去，湘川水北流。江邊數杯酒，海內一孤舟。嶺嶠同仙客，京華即舊游。春心將別恨，萬里共悠悠。
送王員外赴長沙 賈至  洞庭湖
攜手登臨處，巴陵天一隅。春生雲夢澤，水溢洞庭湖。共歎虞飜枉，同悲阮籍途。長沙舊卑濕，今古不應殊。
送夏侯參軍赴廣州 賈至 
聞道衡陽外，由來鴈不飛。送君從此去，書信定應稀。雲海南溟遠，煙波北渚微。勉哉孫楚吏，綵服正光輝。
長沙別李六侍御 賈至  洞庭湖
月明湘水白，霜落洞庭乾。放逐長沙外，相逢路正難。雲歸帝鄉遠，鴈報朔方寒。此別盈襟淚，雍門不假彈。
岳陽樓宴王員外貶長沙 賈至  岳阳楼
極浦三春草，高樓萬里心。楚山晴靄碧，湘水暮流深。忽與朝中舊，同爲澤畔吟。停杯試北望，還欲淚沾[襟]。
詠馮昭儀當熊 賈至 
白羽插雕弓，蜺旌動朔風。平明出金屋，扈輦上林中。逐獸長廊靜，呼鷹御苑空。王孫莫諫獵，賤妾解當熊。
早朝大明宮呈兩省僚友 賈至  春天 写景 宫中
銀燭熏天紫陌長，禁城春色曉蒼蒼。千條弱柳垂青瑣，百囀流鶯繞建章。劍佩聲隨玉墀步，衣冠身惹御爐香。共沐恩波鳳池上，朝朝染翰侍君王。
白馬 賈至 
白馬紫連錢，嘶鳴丹闕前。聞珂自蝶躞，不要下金鞭。
贈薛瑤英 賈至 
舞怯銖衣重，笑疑桃臉開。方知漢成帝，虛築避風臺。
春思二首 一 賈至  春天 写景 抒情 愁恨
草色青青柳色黃，桃花歷亂李花香。東風不爲吹愁去，春日偏能惹恨長。
春思二首 二 賈至 
紅粉當壚弱柳垂，金花臘酒解酴醿。笙歌日暮能留客，醉殺長安輕薄兒。
勤政樓觀樂 賈至 
銀河帝女下三清，紫禁笙歌出九城。爲報延州來聽樂，須知天下欲昇平。
荅嚴大夫 賈至 
今夕秦天一鴈來，梧桐墜葉搗衣催。思君獨步華亭月，舊館秋陰生綠苔。
初至巴陵與李十二白裴九同泛洞庭湖三首 一 賈至  洞庭湖
江上相逢皆舊遊，湘山永望不堪愁。明月秋風洞庭水，孤鴻落葉一扁舟。
初至巴陵與李十二白裴九同泛洞庭湖三首 二 賈至  洞庭湖
楓岸紛紛落葉多，洞庭秋水晚來波。乘興輕舟無近遠，白雲明月弔湘娥。
初至巴陵與李十二白裴九同泛洞庭湖三首 三 賈至  洞庭湖
江畔楓葉初帶霜，渚邊菊花亦已黃。輕舟落日興不盡，三湘五湖意何長。
西亭春望 賈至  洞庭湖
日長風煖柳青青，北鴈歸飛入窅冥。岳陽城上聞吹笛，能使春心滿洞庭。
君山 賈至 
湘中老人讀黃老，手援紫藟坐碧草。春至不知湖水深，日暮忘却巴陵道。
洞庭送李十二赴零陵 賈至  洞庭湖
今日相逢落葉前，洞庭秋水遠連天。共說金華舊遊處，回看北斗欲潸然。
江南送李卿 賈至 
雙鶴南飛度楚山，楚南相見憶秦關。願值迴風吹羽翼，早隨陽鴈及春還。
送王道士還京 賈至 
一片仙雲入帝鄉，數聲秋鴈至衡陽。借問清都舊花月，豈知遷客泣瀟湘。
巴陵夜別王八員外 賈至  送别 悲愁
柳絮飛時別洛陽，梅花發後到三湘。世情已逐浮雲散，離恨空隨江水長。
送南給事貶崖州 賈至 
疇昔丹墀與鳳池，即今相見兩相悲。朱崖雲夢三千里，欲別俱爲慟哭時。
岳陽樓重宴別王八員外貶長沙 賈至  岳阳楼
江路東連千里潮，青雲北望紫微遙。莫道巴陵湖水闊，長沙南畔更蕭條。
紫參歌 錢起 
遠公林下滿青苔，春藥偏宜間石開。往往幽人尋水見，時時仙蝶隔雲來。陰陽雕刻花如鳥，對鳳連雞一何小。春風宛轉虎溪傍，紫翼紅翹翻霽光。貝葉經前無住色，蓮花會裏暫留香。蓬山才子憐幽性，白雲陽春動新詠。應知仙卉老雲霞，莫賞夭桃滿蹊逕。
瑪瑙杯歌 錢起 
瑤溪碧岸生奇寶，剖質披心出文藻。良工雕飾明且鮮，得成珍器入芳筵。含華炳麗金尊側，翠斝瓊觴忽無色。繁弦急管催獻酬，倏若飛空生羽翼。𤩌𤩌蘭英照豹斑，滿堂詞客盡朱顏。花光來去傳香袖，霞影高低傍玉山。王孫彩筆題新詠，碎錦連珠復輝映。世情貴耳不貴奇，謾說海底珊瑚枝。寧及琢磨當妙用，燕歌楚舞長相隨。
鋤藥詠 錢起 
蒔藥穿林復在巘，濃香秀色深能淺。雲氣垂來裛露偏，松陰占處知春晚。拂曙殘鶯百囀催，縈泉帶石幾花開。不隨飛鳥緣枝去，如笑幽人出谷來。對之不覺忘疎嬾，廢卷荷鋤嫌日短。豈無萱草樹堦墀，惜爾幽芳世所遺。但使芝蘭出蕭艾，不辭手足皆胼胝。寧學陶潛空嗜酒，頹齡捨此事東菑。
病鶴篇 錢起 
獨鶴聲哀羽摧折，沙頭一點留殘雪。三山侶伴能遠翔，五里裴回忍爲別。驚羣各畏野人機，誰肯相將霞水飛。不及川鳧長比翼，隨波雙泛復雙歸。碧海滄江深且廣，目盡天倪安得往。雲山隔路不隔心，宛頸和鳴長在想。何時白霧捲青天，接影追飛太液前。
片玉篇 錢起 
至寶未爲代所奇，韞靈示[璞]荆山陲。獨使虹光天子識，不將清韻世人知。世人所貴惟燕石，美玉對之成瓦礫。空山埋照凡幾年，古色蒼痕宛自然。重溪冪冪暗雲樹，一片熒熒光石泉。美人之鑒明且徹，玉指提攜嘆奇絕。試勞香袖拂莓苔，不覺清心皎冰雪。連城美價幸逢時，命代良工豈見遺。試作珪璋禮天地，何如瓀𤨟在堦墀。
畫鶴篇 錢起 
點素凝姿任畫工，霜毛玉羽照簾櫳。借問飛鳴華表上，何如粉繢彩屏中。文昌宮近芙蓉闕，蘭室絪緼香且結。鑪氣朝成緱嶺雲，銀燈夜作華亭月。日暖花明梁燕歸，應驚片雪在仙闈。主人顧盼千金重，誰肯裴回五里飛。
秋霖曲 錢起 
君不見聖主旰食憂元元，秋風苦雨暗九門。鳳凰池裏沸泉騰，蒼龍闕下生雲根。陰精離畢太淹度，倦鳥將歸不知樹。愁陰慘淡時殷雷，生靈墊溺若寒灰。公卿紅粒爨丹桂，黔首白骨封青苔。貂裘玉食張公子，炰炙熏天戟門裏。且如歌笑日揮金，應笑禹湯能罪己。鶴鳴蛙躍正及時，豹隱蘭凋亦可悲。焉得太阿決屏翳，還令率土見朝曦。
白石枕 錢起 
琢珉勝水碧，所貴素且貞。曾無白圭玷，不作浮磬鳴。捧來太陽前，一片新冰清。沈沈風憲地，待爾秋已至。璞堅難爲功，誰怨晚成器。比德無磷緇，論交亦如此。
賦得青城山歌送楊杜二郎中赴蜀軍 錢起 
蜀山西南千萬重，仙經最說青城峰。青城嶔岑倚空碧，遠壓峨嵋吞劍壁。錦屏雲起易成霞，玉洞花明不知夕。星臺二妙逐王師，阮瑀軍書王粲詩。日落猨聲連玉笛，晴來山翠傍旌旗。綠蘿春月營門近，知君對酒遙相思。
送李大夫赴廣州 錢起 
一賢間氣生，麟趾鳳凰羽。何意人之望，未爲王者輔。出鎮忽推才，盛哉文且武。南越寄維城，雄雄擁甲兵。鼓門通幕府，天井入軍營。厥俗多豪侈，古來難致禮。唯君飲冰心，可酌貪泉水。忠臣感聖君，徇義不邀勳。龍鏡逃山魅，霜風破嶂雪。征途凡幾轉，魏闕如在眼。向郡海潮迎，指鄉關樹遠。按節化甌閩，下車佳政新。應令尉陀俗，還作上皇人。支離交俊哲，弱冠至華髮。昔許霄漢期，今嗟鵬鷃別。圖南不可御，惆悵守薄暮。
送崔校書從軍 錢起 
雁門太守能愛賢，麟閣書生亦投筆。寧唯玉劒報知己，更有龍韜佐師律。別馬連嘶出御溝，家人幾夜望刀頭。燕南春草傷心色，薊北黃雲滿眼愁。聞道輕生能擊虜，何嗟少壯不封侯。
送張將軍征西 錢起 
長安少年唯好武，金殿承恩爭破虜。沙場烽火隔天山，鐵騎征西幾歲還。戰處黑雲霾翰海，愁中明月度陽關。玉笛聲悲離酌晚，金方路極行人遠。計日霜戈盡敵歸，回首戎城空落暉。始笑子卿心計失，徒看海上節旄稀。
送修武元少府 錢起 
寸祿榮色養，此行寧歎惜。自今黃綬采蘭時，不厭丹墀芳草色。百戰荒城復井田，幾家春樹帶人煙。黎甿久厭蓬飄苦，遲爾西南惠月傳。
送崔十三東遊 錢起 
千里有同心，十年一會面。當杯緩箏柱，倏忽催離宴。丹鳳城頭噪晚鴉，行人馬首夕陽斜。灞上春風留別袂，關東新月宿誰家。官柳依依兩鄉色，誰能此別不相憶。
送鄔三落第還鄉 錢起 
郢客文章絕世稀，常嗟時命與心違。十年失路誰知己，千里思親獨遠歸。雲帆春水將何適，日愛東南暮山碧。關中新月對離尊，江上殘花待歸客。名宦無媒自古遲，窮途此別不堪悲。荷衣垂釣且安命，金馬招賢會有時。
送馬明府赴江陵 錢起 
陶令南行心自永，江天極目澄秋景。萬室遙方犬不鳴，雙鳧下處人皆靜。清風高興得湖山，門柳蕭條雙翟閑。黃花滿把應相憶，落日登樓北望還。
送畢侍御謫居 錢起 
崇蘭香死玉簪折，志士吞聲甘徇節。忠藎不爲明主知，悲來莫向時人說。滄浪之水見心清，楚客辭天淚滿纓。百鳥喧喧噪一鶚，上林高枝亦難託。寧嗟人世棄虞飜，且喜江山得康樂。自憐黃綬老嬰身，妻子朝來勸隱淪。桃花洞裏舉家去，此別相思復幾春。
送褚大落第東歸 錢起 
離琴彈苦調，美人慘向隅。頃來荷策干明主，還復扁舟歸五湖。漢家側席明揚久，豈意遺賢在林藪。玉堂金馬隔青雲，墨客儒生皆白首。昨夢芳洲采白蘋，歸期且喜故園春。稚子只思陶令至，文君不厭馬卿貧。剡中風月久相憶，池上舊遊應再得。酒熟寧孤芳杜春，詩成不枉青山色。念此那能不羨歸，長楊諫獵事皆違。他日東流一乘興，知君爲我掃荆扉。
送傅管記赴蜀軍 錢起 
終童之死誰繼出，燕頷儒生今俊逸。主將早知鸚鵡賦，飛書許載蛟龍筆。峨嵋玉壘指霞標，鳥沒天低幕府遙。巴山雨色藏征斾，漢水猨聲咽短簫。賜璧腰金應可料，才畧縱橫年且妙。無人不重樂毅賢，何敵能當魯連嘯。日暮黃雲千里昏，壯心輕別不銷魂。勤君用却龍泉劒，莫負平生國士恩。
行路難 錢起 
君不見明星映空月，太陽朝升光盡歇。君不見凋零委路蓬，長風飄舉入雲中。由來人事何嘗定，且莫驕奢笑踐窮。
盧龍塞行送韋掌記 錢起 
雨雪紛紛黑山外，行人共指盧龍塞。萬里飛沙咽鼓鼙，三軍殺氣凝旌斾。陳琳書記本翩翩，料敵張兵奪酒泉。聖主好文兼好武，封侯莫比漢皇年。
效古秋夜長 錢起 
秋漢飛玉霜，北風掃荷香。含情紡織孤燈盡，拭淚相思寒漏長。簷前碧雲靜如水，月弔棲烏啼鳥起。誰家少婦事鴛機，錦幕雲屏深掩扉。白玉窗中聞落葉，應憐寒女獨無衣。
臥病李員外題扉而去 錢起 
僻陋病者居，蒿萊行逕失。誰知簪紱貴，能問幽憂疾。珂聲未駐門，蘭氣先入室。沉痾不冠帶，安得候蓬蓽。清揚去莫尋，離念頃來侵。雀栖高窗靜，日出修桐陰。枕上憶君子，悄悄唯苦心。
山中寄時校書 錢起 
蓬萊紫氣溫如玉，唯予知爾陽春曲。別來幾日芳蓀綠，百花酒滿不見君，青山一望心斷續。
送李四擢第歸覲省 錢起 
當年貴得意，文字各爭名。齊唱陽春曲，唯君金玉聲。懸黎寶中出，高價世難掩。鴻羽不低飛，龍津徒自險。直矜鸚鵡賦，不貴芳桂枝。少俊蔡邕許，長鳴唐舉知。梁城下熊軾，朱戟何暐耀。才子欲歸寧，棠花已含笑。高門知慶大，子孝覺親榮。獨攬還珠美，寧唯問絹情。離筵不盡醉，摻袂一何早。馬蹄西別輕，樹色東看好。行塵忽不見，惆悵青門道。
過曹鈞隱居 錢起 
荃蕙有奇性，馨香道爲人。不居衆芳下，寧老空林春。之子秉高節，攻文還守真。素書寸陰盡，流水怨情新。濟濟振纓客，煙霄各致身。誰當舉玄晏，不使作良臣。
哭曹鈞 錢起 
苦節推白首，憐君負此生。忠藎名空在，家貧道不行。朝來相憶訪蓬蓽，只謂淵明猶臥疾。忽見江南弔鶴來，始知天上文星失。嘗恨知音千古稀，那堪夫子九泉歸。一聲鄰笛殘陽裏，酹酒空堂淚滿衣。
東陽郡齋中詣南山招韋十 錢起 
霽來海半山，隱映城上起。中峰落照時，殘雪翠微裏。同心久爲別，孤興那對此。良會何遲遲，清揚瞻則邇。
清泥驛迎獻王侍御 錢起 
候館掃清晝，使車出明光。森森入郭樹，一道引飛霜。仰視驄花白，多慚綬色黃。鷦鷯無羽翼，願假憲烏翔。
沭陽古渡作 錢起 
日落問津處，雲霞殘碧空。牧牛避田燒，退鷁隨潮風。迴首故鄉遠，臨流此路窮。翩翩青冥去，羨彼高飛鴻。
臥疾荅劉道士 錢起 
白露蠶已絲，空林日淒清。寥寥晝扉掩，獨臥秋窗明。寶字比仙藥，羽人寄柴荆。長吟想風馭，怳若升蓬瀛。
夢尋西山準上人 錢起 
別處秋泉聲，至今猶在耳。何嘗夢魂去，不見雪山子。新月隔林時，千峰翠微裏。言忘心更寂，跡滅雲自起。覺來纓上塵，如洗功德水。
長安旅宿 錢起 
九秋旅夜長，萬感何時歇。蕙花漸寒暮，心事猶楚越。直躬邅世道，咫步隔天闕。每聞長樂鐘，載泣靈臺月。明旦北門外，歸途堪白髮。
李士曹廳對雨 錢起 
春雨暗重城，訟庭深更寂。終朝人吏少，滿院煙雲集。溼鳥壓花枝，新苔宜砌石。掾曹富文史，清興對詞客。愛爾蕙蘭叢，芳香飽時澤。
登勝果寺南樓雨中望嚴協律 錢起 
微雨侵晚陽，連山半藏碧。林端陟香榭，雲外遲來客。孤村凝片煙，去水生遠白。但隹川原趣，不覺城池夕。更喜眼中人，清光漸咫尺。
自終南山晚歸 錢起  终南山
采苓日往還。得性非樵隱，白水到初闊。青山辭尚近，絕境勝無倪。歸途興不盡，沮溺時返顧。牛羊自相引，逍遙不外求。塵慮從茲泯。
早渡伊川見舊鄰作 錢起 
鵾雞鳴早霜，秋水寒旅涉。漁人昔鄰舍，相見具舟楫。出浦興未盡，向山心更愜。村落通白雲，茅茨隱紅葉。東臯滿時稼，歸客欣復業。
夕發箭場巖下作 錢起 
行役不遑安，在幽機轉發。山谷無明晦，溪霞自興沒。朝櫛杉下風，夕飲石上月。懿爾青雲士，垂纓朝鳳闕。寧知採竹人，每食慙薇蕨。
雨中望海上懷鬱林觀中道侶 錢起 
山觀海頭雨，懸沫動煙樹。只疑蒼茫裏，鬱島欲飛去。大塊怒天吳，驚潮蕩雲路。羣真儼盈想，一葦不可渡。惆悵赤城期，願假輕鴻馭。
廣德初鑾駕出關後登高愁望二首 一 錢起 
長安不可望，遠處邊愁起。輦轂混戎夷，山河空表裏。黃雲壓城闕，斜照移烽壘。漢幟遠成霞，胡馬來如蟻。不知涿鹿戰，早晚蚩尤死。渴日候河清，沈憂催暮齒。
廣德初鑾駕出關後登高愁望二首 二 錢起 
愁看秦川色，慘慘雲景晦。乾坤暫運行，品物遺覆載。黃塵漲戎馬，紫氣隨龍斾。掩泣指關東，日月妖氛外。臣心寄遠水，朝海去如帶。周德更休明，天衢佇開泰。
獨往覆釜山寄郎士元 錢起 
賞心無遠近，芳月好登望。勝事引幽人，山下復山上。將尋洞中藥，復愛湖外嶂。古壁苔入雲，陰溪樹穿浪。誰言世緣絕，更惜知音曠。鶯啼綠蘿春，迴首還惆悵。
送王季友赴洪州幕下 錢起 
列郡皆用武，南征所從誰。諸侯重才畧，見子如瓊枝。撫劍感知己，出門方遠辭。煙波帶幕府，海日生紅旗。問我何功德，負恩留玉墀。銷魂把別袂，媿爾酬明時。
山中春仲寄上王恒潁川沈沖 錢起 
隱者守恬泊，春山日深淨。誰知蟠木材，得性無人境。座隅泉出洞，竹上雲起嶺。飢貁入山廚，飲虹過藥井。前溪堪放逸，仲月好風景。遊目來遠思，摘芳寄汝潁。
南中春意 錢起 
入仕無知言，遊方隨世道。平生願開濟，遇物干懷抱。已阻青雲期，甘同散樗老。客遊南海曲，坐見韶陽蚤。舊國別佳人，他鄉思芳草。惜無鴻鵠翅，安得凌蒼昊。
東陵藥堂寄張道士 錢起 
木落蒼山空，當軒秋水色。清旦振衣坐，永吟意何極。願言金丹壽，一假鸞鳳翼。日夕開真經，言忘心更默。玄都有仙子，採藥早相識。煙霞難再期，焚香空歎息。
苦雨憶皇甫冉 錢起 
涼雨門巷深，窮居成習靜。獨吟愁霖雨，更使秋思永。疲痾苦昏墊，日夕開軒屏。草木森已悲，衾幬清且冷。如何遊宦客，江海隨泛梗。延首長相思，憂襟孰能整。
登秦嶺半巖遇雨 錢起 
屏翳忽騰氣，浮陽慘無暉。千峰挂飛雨，百尺搖翠微。震電閃雲逕，奔流翻石磯。倚巖假松蓋，臨水羨荷衣。不得采苓去，空思乘月歸。且憐東臯上，水色侵荆扉。
杪秋南山西峰題準上人蘭若 錢起 
向山看霽色，步步豁幽性。返照亂流明，寒空千嶂淨。石門有餘好，霞殘月欲映。上詣遠公廬，孤峰懸一逕。雲裏隔窗火，松下聞山磬。客到兩忘言，猨心與禪定。
田園雨後贈鄰人 錢起 
安排常任性，偃臥晚開戶。樵客荷蓑歸，向來春山雨。殘雲虹未落，返景霞初吐。時鳥鳴村墟，新泉遶林圃。堯年尚恬泊，鄰里成太古。室邇人遂遙，相思怨芳杜。
天門谷題孫逸人石壁 錢起 
崖石亂流處，竹深斜照歸。主人臥磻石，心耳滌清暉。春雷近作解，空谷半芳菲。雲棟綵虹宿，藥圃蝴蝶飛。惡囂慕嘉遯，幾夜瞻少微。相見竟何說，忘情同息機。
藍溪休沐寄趙八給事 錢起 
蟲鳴歸舊里，田野秋農閑。即事敦夙尚，衡門方再關。夕陽入東籬，爽氣高前山。霜蕙後時老，巢禽知暝還。侍臣黃樞寵，鳴玉青雲間。肯想觀魚處，寒泉照髮斑。
遊輞川至南山寄谷口王十六 錢起 
山色不厭遠，我行隨處深。蹟幽青蘿逕，思絕孤霞岑。獨鶴引過浦，鳴猨呼入林。褰裳百泉裏，一步一清心。王子在何處，隔雲雞犬音。折麻定延佇，乘月期招尋。
藍田溪與漁者宿 錢起  向往 写人 渔夫 写人诗 感慨 隐居
獨遊屢忘歸，況此隱淪處。濯髮清泠泉，月明不能去。更憐垂綸叟，靜若沙上鷺。一論白雲心，千里滄洲趣。蘆中夜火盡，浦口秋山曙。歎息分枝禽，何時更相遇。
淮上別范大 錢起 
悲風隕涼葉，送歸怨南楚。窮年將別離，寸晷申宴語。長淮流不盡，征櫂忽復舉。碧落半愁雲，黃鶴時顧侶。遊宦且未達，前途各修阻。分袂一相嗟，良辰更何許。
離居夜雨奉寄李京兆 錢起 
永夜不可度，蛩吟秋雨滴。寂寞想章臺，始歎雲泥隔。雷聲匪君車，猶時過我廬。電影非君燭，猶能明我目。如何瓊樹枝，夢裏看不足。望望佳期阻，愁生寒草綠。
歎畢少府以持法無隱見繫 錢起 
用法本禁邪，盡心翻自極。畢公在囹圄，世事何糺纆。翠鳳呈其瑞，虞羅寄鎩翼。囚中千念時，窗外百花色。落景閉圜扉，春蟲網叢棘。古人不念文，紛淚莫霑臆。
過溫逸人舊居 錢起 
返真難合道，懷舊仍無弔。浮俗漸澆淳，斯人誰繼妙。聲容在心耳，寧覺阻言笑。玄堂閉幾春，拱木齊雲嶠。鶴傳居士舞，猨得蘇門嘯。酹酒片陽微，空山想埋照。
縣內水亭晨興聽訟 錢起 
晨光起宿露，池上判黎甿。借問秋泉色，何如拙宦情。磨鉛辱利用，策蹇愁前程。昨夜明月滿，中心如鵲驚。負恩時易失，多病績難成。坐惜寒塘晚，霜風吹杜蘅。
海畔秋思 錢起 
匡濟難道合，去留隨興牽。偶爲謝客事，不顧平子田。魏闕賁翹楚，此身長棄捐。箕裘空在念，咄咄誰推賢。無用即明代，養痾仍壯年。日夕望佳期，帝鄉路幾千。秋風晨夜起，零落愁芳荃。
太子李舍人城東別業 錢起 
南山轉羣木，昏曉擁山翠。小澤近龍居，清蒼常雨氣。君家北原上，千金買勝事。丹闕退朝廻，白雲迎賞至。新晴村落外，處處煙景異。片水明斷岸，餘霞入古寺。東臯指歸翼，目盡有餘意。
谷口新居寄同省朋故 錢起 
種黍傍煙溪，榛蕪兼沮洳。亦知生計薄，所貴隱身處。橡栗石上村，莓苔水中路。蕭然授衣日，得此還山趣。汲井愛秋泉，結茅因古樹。閑雲與幽鳥，對我不能去。寄謝鴛鷺羣，狎鷗拙所慕。
京兆尹廳前甘棠樹降甘露 錢起 
內史用堯意，理京宣惠慈。氣和祥則降，孰謂天難知。濟旱露爲兆，有如塤應篪。豈無夭桃樹，灑此甘棠枝。玉色與人淨，珠光臨筆垂。協風與之俱，物性皆熙熙。何必鳳池上，方看作霖時。
秋夜作 錢起 
萬計各無成，寸心日悠漫。浮生竟何窮，巧曆不能算。流落四海間，辛勤百年半。商歌向秋月，哀韻兼浩歎。寤寐怨佳期，美人隔霄漢。寒雲度窮水，別業遶垂幔。窗中問談雞，長夜何時旦。
裴侍郎湘川迴以青竹筒相遺因而贈之 錢起 
楚竹青玉潤，從來湘水陰。緘書取直節，君子知虛心。入用隨憲簡，積文不受金。體將丹鳳直，色映秋霜深。寧肯假伶倫，謬爲龍鳳吟。唯將翰院客，昔祕瑤華音。長跪捧嘉貺，歲寒慚所欽。
東城初陷與薛員外王補闕暝投南山佛寺 錢起 
日昃石門裏，松聲山寺寒。香雲空靜影，定水無驚湍。洗足解塵纓，忽覺天形寬。清鐘揚虛谷，微月深重巒。噫我朝露世，翻浮與波瀾。行運遘憂患，何緣親盤桓。庶將鏡中象，盡作無生觀。
奉和張荆州巡農晚望 錢起 
太清霽雲雷，陽春陶物象。明牧行春令，仁風助昇長。時和俗勤業，播殖農厥壤。陰陰桑陌連，漠漠水田廣。郡中忽無事，方外還獨往。日暮駐歸軒，湖山有佳賞。宣城傳逸韻，千載誰此響。
送包何東遊 錢起 
水國嘗獨往，送君還念茲。湖山遠近色，昏旦煙霞時。子好謝公跡，常吟孤嶼詩。果乘扁舟去，若與白鷗期。野趣及春好，客遊欣此辭。入雲投館僻，采碧過帆遲。江上日迴首，琴中勞別思。春鴻刷歸翼，一寄杜蘅枝。
酬陶六辭秩歸舊居見柬 錢起 
靖節昔高尚，令孫嗣清徽。舊廬雲峰下，獻歲車騎歸。去俗因解綬，憶山得採薇。田疇春事起，里巷相尋稀。淵明醉乘興，閑門秪掩扉。花禽驚曙月，鄰女上鳴機。畢娶願已果，養恬志寧違。吾當挂朝服，同爾緝荷衣。
奉使採箭簳竹谷中晨興赴嶺 錢起 
孤客倦夜坐，聞猨乘早發。背溪已斜漢，登棧尚殘月。重峰轉森爽，幽步更超越。雲木聳鶴巢，風蘿掃虎穴。人羣從自遠，世役終難歇。入山非買山，采竹異采蕨。誰見子牟意，悁勞書魏闕。
過沈氏山居 錢起 
雞鳴孤煙起，靜者能卜築。喬木出雲心，閑門掩山腹。貧交喜相見，把臂歡不足。空林留宴言，永日清耳目。泉聲冷尊俎，荷氣香童僕。往往仙犬鳴，樵人度深竹。酒酣出谷口，世網何羈束。始願今不從，區區折腰祿。
贈柏巖老人 錢起 
日與麋鹿羣，賢哉買山叟。龐眉忽相見，避世一何久。林栖古崖曲，野事佳春後。瓠葉覆荆扉，栗苞垂甕牖。獨歌還獨酌，不耕亦不耦。磽田隔雲溪，多雨長稂莠。煙霞得情性，身世同芻狗。寄謝營道人，天真此翁有。
送薛判官赴蜀 錢起 
橫笛聲轉悲，羽觴酣欲別。舉目叩關遠，離心不可說。邊陲勞帝念，日下降才傑。路極巴水長，天銜劍峰缺。單車動夙夜，越境正炎節。星橋過客稀，火井蒸雲熱。陰符能制勝，千里在坐決。始見儒者雄，長纓繫餘孽。
詔許昌崔明府拜補闕 錢起 
儒者久營道，詔書方問賢。至精一耀世，高步誰同年。何樹可棲鳳，高梧枝拂天。脫身鳧舄裏，載筆虎闈前。日月傳軒后，衣冠真列仙。則知驪龍珠，不祕清泠泉。才子貴難見，郢歌空復傳。惜哉效顰客，心想勞嬋娟。
仲春晚尋覆釜山 錢起 
蝴蝶弄和風，飛花不知晚。王孫尋芳草，步步忘路遠。況我愛青山，涉趣皆遊踐。縈迴必中路，陰晦陽復顯。古岸生新泉，霞峰映雪巘。交枝花色異，奇石雲根淺。碧洞志忘歸，紫芝行可搴。應嗤嵇叔夜，林臥方沈湎。
贈東鄰鄭少府 錢起 
一聞白雪唱，願見清揚久。誰謂結綬來，得陪趨府後。小邑藍溪上，卑棲愜所偶。忘言復連牆，片月亦攜手。草色同春逕，鶯聲共高柳。美景百花時，平生一盃酒。聖朝法天地，以我爲芻狗。秩滿歸白雲，期君訪谷口。
謝張法曹萬頃小山暇景見憶 錢起 
樂道隨去處，養和解朝簪。茅堂近丹闕，佳致亦何深。退食不趨府，忘機還在林。清風亂流上，永日小山陰。解籜雨中竹，將雛花際禽。物華對幽寂，弦酌兼詠吟。自昔仰高步，及茲勞所欽。郢歌叨繼組，知己復知音。
罷章陵令山居過中峰道者二首 一 錢起 
寧辭園令秩，不改淵明調。解印無與言，見山始一笑。幽人還絕境，誰道苦奔峭。隨雲剩渡溪，出門更垂釣。吾廬青霞裏，窗樹玄猨嘯。微月清風來，方知散髮妙。
罷章陵令山居過中峰道者二首 二 錢起 
丘壑趣如此，暮年始棲偃。賴遇無心雲，不笑歸來晚。鳴鳩拂紅枝，初服傍清畎。昨日山僧來，猶嫌嘉遯淺。託君紫陽家，路滅心更遠。梯雲創其居，抱犢上絕巘。杏田溪一曲，霞境峰幾轉。路石挂飛泉，謝公應在眼。願言攜手去，採藥長不返。
登覆釜山遇道人二首 一 錢起 
晨策趣無涯，名山深轉秀。三休變覆景，萬轉迷宇宙。攀崖到天窗，入洞窮玉溜。側逕蹲怪石，飛蘿擲驚狖。花間鍊藥人，雞犬和乳竇。散髮便迎客，采芝仍滿袖。郭璞賦遊仙，始願今可就。
登覆釜山遇道人二首 二 錢起 
真氣重嶂裏，知君嘉遯幽。山堦壓丹穴，藥井通洑流。道者帶經出，洞中攜我遊。欲驂白蜺去，且爲紫芝留。忽憶武陵事，別家疑數秋。
尋華山雲臺觀道士 錢起 
秋日西山明，勝趣引孤策。桃源數曲盡，洞口兩岸坼。還從罔象來，忽得仙靈宅。霓裳誰之子，霞酌能止客。殘陽在翠微，攜手更登歷。林行拂煙雨，溪望亂金碧。飛鳥下天窗，褭松際雲壁。稍尋玄蹤遠，宛入寥天寂。願言葛仙翁，終年鍊玉液。
海上臥病寄王臨 錢起 
離客窮海陰，蕭辰歸思結。一隨浮雲滯，幾怨黃鵠別。妙年即沈痾，生事多所闕。劒中負明義，枕上惜玄髮。之子良史才，華簪偶時哲。相思千里道，愁望飛鳥絕。歲暮冰雪寒，淮湖不可越。百年去心慮，孤影守薄劣。獨餘慕侶情，金石無休歇。
登玉山諸峰偶至悟真寺 錢起 
郭南雲水佳，訟簡野情發。紫芝每相引，黃綬不能緤。稍入石門幽，始知靈境絕。冥搜未寸晷，仙逕俄九折。蟠木蓋石梁，崩岸露雲穴。數峰拔崑崙，秀色與空澈。玉氣交晴虹，桂花留曙月。半巖採珉者，一點如片雪。真賞無前程，奇觀寧暫輟。更聞東林磬，可聽不可說。興中尋覺化，寂爾諸象滅。
長安客舍贈李行父明府 錢起 
藏器待時少，知人自古難。遂令丹穴鳳，晚食金琅玕。誰謂兵戈際，鳴琴方一彈。理煩善用簡，濟猛能兼寬。夙夜念黎庶，寢興非宴安。洪波未靜壑，何樹不驚鸞。鳧舄傍京輦，甿心懸灌壇。高槐暗苦雨，長劍生秋寒。旅食還爲客，饑年亦盡歡。親勞攜斗水，往往救泥蟠。但恐酬明義，蹉跎芳歲闌。
美楊侍御清文見示 錢起 
伯牙道喪來，弦絕無人續。誰知絕唱後，更有難和曲。層峰與清流，逸勢競奔蹙。清文不出戶，仿像皆在目。霧雪看滿懷，蘭荃坐盈掬。孤光碧潭月，一片崑崙玉。初見歌陽春，韶光變枯木。再見吟白雪，便覺雲肅肅。則知造化源，方寸能展縮。斯文不易遇，清爽心豈足。願言書諸紳，可以爲佩服。
山居新種花藥與道土同遊賦詩 錢起 
自樂魚鳥性，寧求農牧資。淺深愛巖壑，疏鑿盡幽奇。雨花相助好，鶯鳴春草時。種蘭入山翠，引葛上花枝。風露拆紅紫，緣溪復映池。新泉香杜若，片石引江蘺。宛謂武陵洞，潛鷹造化移。杖策攜煙客，滿袖掇芳蕤。蝴蝶舞留我，仙雞閑傍籬。但令黃精熟，不慮韶光遲。笑指雲蘿逕，樵人那得知。
初黃綬赴藍田縣作 錢起 
蟠木無匠伯，終年棄山樊。苦心非良知，安得入君門。忽忝英達顧，寧窺造化恩。螢光起腐草，雲翼騰沈鯤。片石世何用，良工心所存。一叨尉京甸，三省慚黎元。賢尹正趨府，僕夫儼歸軒。眼中縣胥色，耳裏蒼生言。居人散山水，即景真桃源。鹿聚入田逕，雞鳴隔嶺村。飡和俗久清，到邑政空論。且嘉訟庭寂，前階滿芳蓀。
歸義寺題震上人壁 錢起 
入谷逢雨花，香綠引幽步。招提饒泉石，萬轉同一趣。向背森碧峰，淺深羅古樹。堯皇未登極，此地曾隱霧。祕讖得神謀，因高思虎踞。太陽忽臨照，物象俄光煦。梵王宮始開，長者金先布。白水入禪境，碭山通覺路。往往無心雲，猶起潛龍處。仍聞七祖後，佛子繼調御。溪鳥投慧燈，山蟬飽甘露。不作解纓客，寧知捨筏喻。身世已悟空，歸途復何去。
奉和聖製登會昌山應制 錢起 
睿想入希夷，真遊到具茨。玉鑾登嶂遠，雲輅出花遲。泉壑凝神處，陽和布澤時。六龍多順動，四海正雍熙。
省中對雪寄元判官拾遺昆季 錢起 
萬點瑤臺雪，飛來錦帳前。瓊枝應比淨，鶴髮敢爭先。散影成花月，流光透竹煙。今朝謝家興，幾處郢歌傳。
山齋獨坐喜玄上人夕至 錢起 
舍下虎溪徑，煙霞入暝開。柴門兼竹靜，山月與僧來。心瑩紅蓮水，言忘綠茗杯。前峰曙更好，斜漢欲西迴。
秋夜寄張韋二主簿 錢起 
涼夜褰簾好，輕雲過月初。碧空河色淺，紅葉露聲虛。道阻天難問，機忘世易疎。不知雙翠鳳，棲棘復何如。
歸故山路逢鄰居隱者 錢起 
握手雲棲路，澘然恨幾重。誰知綠林盜，長占彩霞峰。心死池塘草，聲悲石徑松。無因芳杜月，琴酒更相逢。
落第劉拾遺相送東歸 錢起 
不醉百花酒，傷心千里歸。獨收和氏玉，還採舊山薇。出處離心盡，榮枯會面稀。預愁芳草色，一徑入衡闈。
早下江寧 錢起 
暮天微雨散，涼吹片帆輕。雲物高秋節，山川孤客情。霜蘋留楚水，寒鴈別吳城。宿浦有歸夢，愁猨莫夜鳴。
登復州南樓 錢起 
孤樹延春日，他山捲曙霞。客心湖上鴈，歸思日邊花。行李迷方久，歸期涉歲賒。
江陵晦日陪諸官泛舟 錢起 
節物堪爲樂，江湖有主人。舟行深更好，山趣久彌新。尊酒平生意，煙花異國春。城南無夜月，長袖莫留賓。
縣城秋夕 錢起 
山城日易夕，愁生先掩扉。俸薄不沽酒，家貧忘授衣。露重蕙花落，月冷莎難飛。効拙慚無補，雲林歎再歸。
秋夜梁七兵曹同宿二首 一 錢起 
一笑不可得，同心相見稀。摘菱頻貰酒，待月未扃扉。星影低驚鵲，蟲聲傍旅衣。卑棲歲已晚，共羨鴈南飛。
秋夜梁七兵曹同宿二首 二 錢起 
好欲棄吾道，今宵又遇君。老夫相勸酒，稚子待題文。月下誰家笛，城頭幾片雲。如何此幽興，明日重離羣。
和萬年成少府寓直 錢起 
赤縣新秋夜，文人藻思催。鐘聲自仙掖，月色近霜臺。一葉兼螢度，孤雲帶鴈來。明朝紫書下，應問長卿才。
題陳季壁 錢起 
郢人何苦調，飲水仍布衾。煙火晝不起，蓬蒿春欲深。前庭少喬木，鄰舍聞新禽。雖有徵賢詔，終傷不遇心。
贈鄰居齊六司倉 錢起 
沈冥衆所遺，咫尺絕佳期。始覺衡門下，翛然太古時。雞聲共鄰巷，燭影隔茅茨。坐惜牛羊逕，芳蓀白露滋。
送征鴈 錢起 
秋空萬里淨，嘹唳獨南征。風急翻霜冷，雲開見月驚。塞長怯去翼，影滅有餘聲。悵望遙天外，鄉愁滿目生。
宴鬱林觀張道士房 錢起 
滅跡人間世，忘歸象外情。竹壇秋月冷，山殿夜鐘清。仙侶披雲集，霞杯達曙斜。同歡不可再，朝暮赤龍迎。
秋夕與梁鍠文宴 錢起 
客到衡門下，林香蕙草時。好風能自至，明月不須期。秋日翻荷影，晴光脆柳枝。留歡美清夜，寧覺曉鐘遲。
哭空寂寺玄上人 錢起 
悽然雙樹下，垂淚遠公房。燈續生前火，爐添沒後香。陰堦明片雪，寒竹響空廊。寂滅應爲樂，塵心徒自傷。
開元觀遇張侍御 錢起 
碧落忘歸處，佳期不厭逢。晚涼生玉井，新暑避煙松。欲醉流霞酌，還醒度竹鐘。更憐琪樹下，歷歷見遙峰。
和人秋歸終南山別業 錢起  终南山
舊居三顧後，晚節重幽尋。野逕到門盡，山窗連竹陰。昔年鶯山谷，今日鳳歸林。物外凌雲操，誰能繼此心。
故相國苗公挽歌 錢起 
灞陵誰寵葬，漢主念蕭何。盛業留青史，浮榮逐逝波。隴雲仍作雨，薤露已成歌。悽愴平津閣，秋風弔客過。
酬劉員外雨中見寄 錢起 
苦雨滴蘭砌，秋風生葛衣。潢污三逕絕，砧杵四鄰稀。分與玄豹隱，不爲湘燕飛。慚君角巾折，猶肯問衡闈。
賦得歸雲送李山人歸華山 錢起 
秀色橫千里，歸雲積幾重。欲依毛女岫，初卷少姨峰。蓋影隨征馬，衣香拂臥龍。秪應函谷上，真氣日溶溶。
過裴長官新亭 錢起 
茅屋多新意，芳林昨試移。野人知石路，戲鳥認花枝。慢水縈蓬戶，閑雲挂竹籬。到家成一醉，歸馬不能騎。
寄郢州郎士元使君 錢起 
龍節知無事，江城不掩扉。詩傳過客遠，書到故人稀。坐嘯看潮起，行春送鴈歸。望舒三五夜，思盡謝玄暉。
下第題長安客舍 錢起 
不遂青雲望，愁看黃鳥飛。棃花度寒食，客子未春衣。世事隨時變，交情與我違。空餘主人柳，相見却依依。
陪考功王員外城東池亭宴 錢起 
無雙錦帳郎，絕境有林塘。鶴靜疎羣羽，蓬開失衆芳。晴山看不厭，流水趣何長。日晚催歸騎，鐘聲下夕陽。
過孫員外藍田山居 錢起 
不知香署客，謝病翠微間。去幄蘭將老，辭車雉亦閑。近窗雲出洞，當戶竹連山。對酒溪霞晚，家人採蕨還。
秋園晚沐 錢起 
黃卷在窮巷，歸來生道心。五株衰柳下，三徑小園深。倒薤翻成字，寒花不假林。龐眉謝羣彥，獨酌且閑吟。
窮秋對雨 錢起 
晦日連苦雨，動息更邅迴。生事萍無定，愁心雲不開。翟門悲暝雀，墨竈上寒苔。始信宜城守，乘流畏曝腮。
裴迪南門秋夜對月 錢起  月亮 秋天
夜來詩酒興，月滿謝公樓。影閉重門靜，寒生獨樹秋。鵲驚隨葉散，螢遠入煙流。今夕遙天末，清光幾處愁。
和蜀縣段明府秋城望歸期 錢起 
製錦蜀江靜，飛鳧漢闕遙。一茲風靡草，再視露盈條。旅望多愁思，秋天更泬寥。河陽傳麗藻，清韻入歌謠。
晚歸藍田酬王維給事贈別 錢起 
卑棲却得性，每與白雲歸。徇祿仍懷橘，看山免採薇。暮禽先去馬，新月待開扉。霄漢時回首，知音青瑣闈。
再得畢侍御書聞巴中臥病 錢起 
芳信來相續，同心遠更親。數重雲外樹，不隔眼中人。夢寐花驄色，相思黃鳥春。更聞公幹病，一夜二毛新。
宿新里館 錢起 
愁人待曉雞，秋雨暗淒淒。度燭螢時滅，傳書鴈漸低。客來知計誤，夢裏泣津迷。無以逃悲思，寒螿處處啼。
谷口書齋寄楊補闕 錢起  唐诗三百首 写景 五言律诗 邀请
泉壑帶茅茨，雲霞生薜帷。竹憐新雨後，山愛夕陽時。閑鷺棲常早，秋花落更遲。家童掃蘿逕，昨與故人期。
衡門春夜 錢起 
不厭晴林下，微風度葛巾。寧唯北牕月，自謂上皇人。叢篠輕新暑，孤花占晚春。寄言莊叟蝶，與爾得天真。
題吳通微主人 錢起 
食貧無盡日，有願幾時諧。長嘯秋光晚，誰知志士懷。朝煙不起竈，寒葉欲連堦。飲水仍留我，孤燈點夜齋。
晚次宿預館 錢起 
鄉心不可問，秋氣又相逢。飄泊方千里，離悲復幾重。迴雲隨去鴈，寒露滴鳴蛩。延頸遙天末，如聞故國鐘。
藍上茅茨期王維補闕 錢起 
山中人不見，雲去夕陽過。淺瀨寒魚少，叢蘭秋蝶多。老年疎世事，幽性樂天和。酒熟思才子，溪頭望玉珂。
春宵寓直 錢起 
養拙慣雲臥，爲郎如鳥棲。不知仙閣峻，惟覺玉繩低。帳喜香煙暖，詩慚賜筆題。未央春漏促，殘夢謝晨雞。
新昌里言懷 錢起 
性拙偶從宦，心閑多掩扉。雖看北堂草，不忘舊山薇。花月霽來好，雲泉堪夢歸。如何建章漏，催著早朝衣。
秋夜寄袁中丞王員外 錢起 
一夕盈千念，方知別者勞。衰榮難會面，魂夢暫同袍。片月臨堦早，晴河度鴈高。應憐蔣生逕，秋露滿蓬蒿。
九日閑居寄登高數子 錢起 
初服棲窮巷，重陽憶舊遊。門閑謝病日，心醉授衣秋。酒盡寒花笑，庭空暝雀愁。今朝落帽客，幾處管弦留。
晚入宣城界 錢起 
斜日片帆陰，春風孤客心。山來指樵路，岸去惜花林。海氣蒸雲黑，潮聲隔雨深。鄉愁不可道，浦宿聽猨吟。
靜夜酬通上人問疾 錢起 
東林生早涼，高枕遠公房。大士看心後，中宵清漏長。驚蟬出暗柳，微月隱迴廊。何事沈痾久，含毫問藥王。
奉陪使君十四叔晚憩大雲門寺 錢起 
野寺千家外，閑行晚暫過。炎氛臨水盡，夕照傍林多。境對知心妄，人安覺政和。繩牀搖麈尾，佳趣滿滄波。
省中春暮酬嵩陽焦道士見招 錢起 
朝花飛暝林，對酒傷春心。流年催素髮，不覺映華簪。垂老遇知己，酬恩看寸陰。如何紫芝客，相憶白雲深。
貞懿皇后挽詞 錢起 
淑麗詩傳美，徽章禮飾哀。有恩加象服，無日祀高禖。曉月孤秋殿，寒山出夜臺。通靈深眷想，青鳥獨飛來。
歲初歸舊山 錢起 
欲知愚谷好，久別與春還。鶯暖初歸樹，雲晴却戀山。石田耕種少，野客性情閑。求仲應難見，殘陽且掩關。
鑾駕避狄歲寄別韓雲卿 錢起 
白髮壯心死，愁看國步移。關山慘無色，親愛忽驚離。影絕龍分劍，聲衰鳥戀枝。茫茫雲海外，相憶不相知。
詠白油帽送客 錢起 
薄質慚加首，愁陰幸庇身。卷舒無定日，行止必依人。已沐脂膏惠，寧辭雨露頻。雖同客衣色，不染洛陽塵。
藍上採石芥寄前李明府 錢起 
淵明遺愛處，山芥綠芳初。翫此春陰色，猶滋夜雨餘。隔溪煙葉小，覆石雪花舒。采采還相贈，瑤華信不如。
送贇法師往上都 錢起 
遠近化人天，王城指日邊。宰君迎說法，童子伴隨緣。到處花爲雨，行時杖出泉。今霄松月下，門閉想安禪。
送沈少府還江寧 錢起 
遠宦碧雲外，此行佳興牽。湖山入閭井，鷗鳥傍神仙。斜日背鄉樹，春潮迎客船。江樓新詠發，應與政聲傳。
送虞說擢第東遊 錢起 
湖山不可厭，東望有餘情。片玉登科後，孤舟任興行。月中嚴子瀨，花際楚王城。歲暮雲臯鶴，聞天更一鳴。
送少微師西行 錢起 
隨緣忽西去，何日返東林。世路寧磋別，空門久息心。人煙一飯少，山雪獨行深。天外猨啼處，誰聞清梵音。
送崑山孫少府 錢起 
徇祿近滄海，乘流看碧霄。誰知仙吏去，宛與世塵遙。遠帆背歸鳥，孤舟抵上潮。懸知訟庭靜，窗竹日蕭蕭。
送屈突司馬充安西書記 錢起 
制勝三軍勁，澄清萬里餘。星飛龐統驥，箭發魯連書。海月低雲斾，江霞入錦車。遙知太阿劍，計日斬鯨魚。
送時暹避難適荆南 錢起 
三歎把離袂，七哀深我情。雲天愁遠別，豺虎擁前程。駐馬戀攜手，隔河聞哭聲。相思昏若夢，淚眼幾時明。
送邊補闕東歸省覲 錢起 
東去有餘意，春風生賜衣。鳳凰銜詔下，才子采蘭歸。斗酒百花裏，情人一笑稀。別離須計日，相望在彤闈。
送彈琴李長史往洪州 錢起 
抱琴爲傲吏，孤棹復南行。幾度秋江水，皆添白雪聲。佳期來客夢，幽思緩王程。佐牧無勞問，心和政自平。
送宋徵君讓官還山 錢起 
至人無滯跡，謁帝復思玄。魏闕辭花綬，春山有杏田。紫霞開別酒，黃鶴舞離弦。今夜思君夢，遙遙入洞天。
送陳供奉恩勅放歸覲省 錢起 
得意今如此，清光不可攀。臣心堯日下，鄉思楚雲間。楊柳依歸棹，芙蓉棲舊山。采蘭兼衣錦，何似買臣還。
送上官侍御 錢起 
執簡朝方下，乘軺去不賒。感恩輕遠道，入幕比還家。碣石春雲色，邯鄲古樹花。飛書報明主，烽火靜天涯。
送郭秀才制舉下第南遊 錢起 
失志思浪跡，知君晦近名。出關塵漸遠，過郢興彌清。山盡溪初廣，人閑舟自行。探幽無旅思，莫畏楚猨鳴。
送夏侯審校書東歸 錢起  离别 惜别 友情
楚鄉飛鳥沒，獨與碧雲還。破鏡催歸客，殘陽見舊山。詩成流水上，夢盡落花間。儻寄相思字，愁人定解顏。
送衛功曹赴荆南 錢起 
漢家仍用武，才子晚成名。惆悵江陵去，誰知魏闕情。碧雲愁楚水，春酒醉宜城。定想褰帷政，還聞坐嘯聲。
送馬使君赴鄭州 錢起 
東土忽無事，專城復任賢。喜觀班瑞禮，還在偃兵年。膏雨帶滎水，歸人耕圃田。遙知下車日，萬井起新煙。
送郎四補闕東歸 錢起 
無事共干世，多時廢隱淪。相看戀簪組，不覺老風塵。勸酒憐今別，傷心倍去春。
送陸三出尉 錢起 
春草晚來色，東門愁送君。盛才仍下位，明代負奇文。且樂神仙道，終隨鴛鷺羣。梅生寄黃綬，不日在青雲。
送安都秀才北還 錢起 
年少工文客，言離却解顏。不嗟荆寶退，能喜綵衣還。新月來前館，高陽出故關。相思東北望，燕趙隔青山。
送褚十一澡擢第歸吳覲省 錢起 
林表吳山色，詩人思不忘。向家流水便，懷橘綵衣香。滿酌留歸騎，前程未夕陽。愴茲江海去，誰惜杜蘅芳。
送陸郎中 錢起 
事邊仍戀主，舉酒復悲歌。粉署含香別，轅門載筆過。鶯聲出漢苑，柳色過漳河。相憶情難盡，離居春草多。
送僧歸日本 錢起  唐诗三百首 送别 五言律诗 惜别
上國隨緣住，來途若夢行。浮天滄海遠，去世法舟輕。水月通禪觀，魚龍聽梵聲。惟憐一燈影，萬里眼中明。
送楊皞擢第遊江南 錢起 
行人臨水去，新詠復新悲。萬里高秋月，孤山遠別時。挂帆嚴子瀨，酹酒敬亭祠。
送張管書記 錢起 
邊事多勞役，儒衣逐鼓鼙。日寒關樹外，峰盡塞雲西。河廣篷難度，天遙鴈漸低。班超封定遠，之子去思齊。
送蕭常侍北使 錢起 
絳節引雕戈，鳴騶動玉珂。戎城去日遠，漢使隔年多。鴈宿常連雪，沙飛半渡河。明光朝即邇，[杕]杜早成歌。
送陸珽侍御使新羅 錢起 
衣冠周柱史，才學我鄉人。受命辭雲陛，傾城送使臣。去程滄海月，歸思上林春。始覺儒風遠，殊方禮樂新。
重送陸侍御使日本 錢起 
萬里三韓國，行人滿目愁。辭天使星遠，臨水澗霜秋。雲佩迎仙島，虹旌過蜃樓。定知懷魏闕，迴首海西頭。
送虞說擢第南歸覲省 錢起 
南風起別袂，心到衡湘間。歸客楚山遠，孤舟雲水閑。愛君採蓮處，花島連家山。得意且寧省，人生難此還。
送原公南遊 錢起 
有意兼程去，飄然二翼輕。故鄉多久別，春草不傷情。洗鉢泉初暖，焚香曉更清。
送萬兵曹赴廣陵 錢起 
秋日思還客，臨流語別難。楚城將坐嘯，郢曲有餘悲。山晚桂花老，江寒蘋葉衰。應須楊得意，更誦長卿辭。
送李判官赴桂州幕 錢起 
欲知儒道貴，縫掖見諸侯。且感千金諾，寧辭萬里遊。鴈峰侵瘴遠，桂水出雲流。坐惜離居晚，相思綠蕙秋。
賦得寒雲輕重色送子恂入京 錢起 
無限寒雲色，蒼茫淺更深。從龍如有瑞，捧日不成陰。積翠全低嶺，虛明半出林。帝鄉遙在目，鐵馬又駸駸。
賦得叢蘭曙後色送梁侍御人京 錢起 
曙色傳芳意，分明錦繡叢。蘭生齊後日，花發夜來風。不向三峰裏，全勝一縣中。遙知大苑內，應待五花驄。
賦得浦口望斜月送皇甫判官 錢起 
起見西樓月，依依向浦斜。動搖生淺浪，明滅照寒沙。水渚猶疑雪，梅林不辨花。送君無可贈，持此代瑤華。
賦得綿綿思遠道送岑判官入嶺 錢起 
極目煙霞外，孤舟一使星。興中尋白雪，夢裏過滄溟。夜月松江戍，秋風竹塢亭。不知行遠近，芳草日青青。
江寧春夜裴使君席送蕭員外 錢起 
花院日扶疎，江雲自卷舒。主人熊軾任，歸客稚門車。曙月稀星裏，春煙紫禁餘。行看石頭戍，記得是南徐。
送衡陽歸客 錢起 
歸客愛鳴榔，南征憶舊鄉。江山追宋玉，雲雨憶荆王。醉裏宜城近，歌中郢路長。憐君從此去，日夕望三湘。
送員外侍御入朝 錢起 
別思亂無緒，妖氛猶未清。含香五夜客，持賦十年兄。霜拂金波樹，星迴玉斗城。自憐江上鶴，垂翅羨飛鳴。
送李諫議歸荆州 錢起 
歸舟同不繫，纖草剩忘憂。禁掖曾通籍，江城舊列侯。暮帆依夏口，春雨夢荆州。何日朝雲陛，隨君拜冕旒。
送元中丞江淮轉運 錢起 
薄稅歸天府，輕徭賴使臣。歡霑賜帛老，恩及卷綃人。去問殊官俗，來經幾劫春。東南御亭上，莫問有風塵。
送唐別駕赴郢州 錢起 
少年從事好，此去別愁輕。滿座詩人興，隨君郢路行。蒹葭侵驛樹，雲水抱山城。遙愛下車日，江臯春草生。
送鄭巨及第後歸覲 錢起 
多才白華子，初擅桂枝名。嘉慶送歸客，新秋帶雨行。離人背水去，喜鵲近家迎。別贈難爲此，衰年畏後生。
宿遠上人蘭若 錢起 
香花閉一林，真士此看心。行道白雲近，然燈翠壁深。梵筵清水月，禪坐冷山陰。更說東溪好，明朝乘興尋。
酬元祕書晚出藍溪見寄 錢起 
野興引才子，獨行幽徑遲。雲留下山處，鳥靜出溪時。拙宦不忘隱，歸休常在茲。知音倘相訪，炊黍掃茅茨。
郭司徒廳夜宴 錢起 
秋堂復夜闌，舉目盡悲端。霜堞鳥聲苦，更樓月色寒。美人深別意，斗酒少留歡。明發將何贈，平生雙玉盤。
月下洗藥 錢起 
汲井向新月，分流入衆芳。溼花低桂影，翻葉靜泉光。露下添餘潤，蜂驚引暗香。寄言養生客，來此共提筐。
晚春永寧墅小園獨坐寄上王相公 錢起 
東閣一何靜，鶯聲落日愁。夔龍暫爲別，昏旦思兼秋。蕙草出籬外，花枝寄竹幽。上方傳雅頌，七夕讓風流。
歲暇題茅茨 錢起 
谷口逃名客，歸來遂野心。薄田供歲酒，喬木待新禽。溪路春雲重，山廚夜火深。桃源應漸好，仙客許相尋。
宴崔駙馬玉山別業 錢起 
金榜開青瑣，驕奢半隱淪。玉簫惟送酒，羅袖愛留賓。竹館煙催瞑，梅園雪誤春。滿朝辭賦客，盡是入林人。
春谷幽居 錢起 
黃鳥鳴園柳，新陽改舊陰。春來此幽興，宛是謝公心。掃逕蘭芽出，添池山影深。虛名隨振鷺，安得久棲林。
賦得池上雙丁香樹 錢起 
得地移根遠，交柯遶指柔。露香濃結桂，池影鬬蟠虬。黛葉輕筠綠，金花笑菊秋。何如南海外，雨露隔炎洲。
酬盧十一過宿 錢起 
乞還方未遂，日夕望雲林。況復逢青草，何妨問此心。閉門公務散，枉策故情深。遙夜他鄉宿，同君梁甫吟。
崔十四宅問候 錢起 
曉日早鶯啼，江城旅思迷。微官同寄傲，移疾阻招攜。遠水閭閻內，青山稚堞西。王孫莫久臥，春草欲萋萋。
山路見梅感而有作 錢起 
莫言山路僻，還被好風催。行客淒涼過，村籬冷落開。晚溪寒水照，晴日數蜂來。重憶江南酒，何因把一杯。
詠門上畫松上元王杜三相公 錢起 
昔聞生澗底，今見起毫端。衆草此時沒，何人知歲寒。豈能裨棟宇，且欲出門闌。只在丹青筆，凌雲也不難。
早發東陽 錢起 
信風催過客，早發梅花橋。數鴈起前渚，千艘爭便潮。將隨浮雲去，日惜故山遙。惆悵煙波末，佳期在碧霄。
舟中寄李起居 錢起 
南行風景好，昏旦水臯閑。春色郢中樹，晴霞湖上山。去家旅帆遠，回首暮潮還。蕙草知何贈，故人雲漢間。
喜李侍御拜郎官入省 錢起 
粉署花驄入，丹霄紫誥垂。直廬驚漏近，賜被覺霜移。漢主前瑤席，穰侯許鳳池。應憐後行鴈，空羨上林枝。
蘇端林亭對酒喜雨 錢起 
小雨飛林頂，浮涼入晚多。能知留客處，偏與好風過。濯錦飜紅蕊，跳珠亂碧荷。芳尊深幾許，此興可酣歌。
見上林春鴈翔青雲寄楊起居李員外 錢起 
上林春更好，賓鴈不知歸。顧影憐青籞，傳聲入紫微。夜陪池鷺宿，朝出苑花飛。寧憶寒鄉侶，鸞凰一見稀。
偶成 錢起 
含毫意不淺，微月上簾櫳。門靜吏人息，心閑囹圄空。繁星入疎樹，驚鵲倦秋風。始覺牽卑劇，宵眠亦在公。
漁潭值雨 錢起 
日入林島異，鶴鳴風草間。孤帆泊枉渚，飛雨來前山。客意念留滯，川途忽阻艱。赤亭仍數里，夜待安流還。
題蕭丞小池 錢起 
鶯鳴蕙草綠，朝興情人期。林沼忘言處，鴛鴻養翮時。春泉滋藥暖，晴日度花遲。此會無辭醉，良辰難再追。
送集賢崔八叔承恩括圖書 錢起 
雨露滿儒服，天心知子虛。還勞五經笥，更訪百家書。贈別傾文苑，光華比使車。晚雲隨客散，寒樹出關疎。相見應朝夕，歸期在玉除。
送張五員外東歸楚州 錢起 
纓佩不爲美，人羣寧免辭。杳然黃鵠去，未負白雲期。此別清興盡，高秋臨水時。好山枉帆僻，浪跡到家遲。他日詔書下，梁鴻安可追。
閑居寄包何 錢起 
去名即棲遁，何必歸滄浪。種藥幽不淺，杜門喧自忘。林眠多曉夢，鴉散驚初陽。片雪幽雲至，迴風鄰果香。佳期碧天末，惆悵紫蘭芳。
津梁寺尋李侍御 錢起 
禪林絕過客，柱史正焚香。馴鴿不猜隼，慈雲能護霜。驄聲隔暗竹，吏事散空廊。霄漢期鴛鷺，狐狸避憲章。遶堦春色至，屈草待君芳。
東溪杜野人致酒 錢起 
萬重雲樹下，數畝子平居。野院羅泉石，荆扉背里閭。早冬耕鑿暇，弋雁復烹魚。靜掃寒花徑，唯邀傲吏車。晚來留客好，小雪下山初。
憶山中寄舊友 錢起 
數歲白雲裏，與君同采薇。樹深煙不散，溪靜鷺忘飛。更憶東巖趣，殘陽破翠微。脫巾花下醉，洗藥月前歸。風景今還好，如何與世違。
東臯早春寄郎四校書 錢起 
祿微賴學稼，歲起歸衡茅。窮達戀明主，耕桑亦近郊。夜來霽山雪，陽氣動林梢。蘭蕙暖初吐，春鳩鳴欲巢。蓬萊時入夢，知子憶貧交。
玉山東溪題李叟屋壁 錢起 
霞景已斜照，煙溪方暝投。山家歸路僻，轍跡亂泉流。野老採薇暇，蝸廬招客幽。麏麚突荒院，鸕鵲步閑疇。偶此愜真性，令人輕宦遊。
溫泉宮禮見 錢起 
新豐佳氣滿，聖主在溫泉。雲曖龍行處，山明日馭前。順風求至道，側席問遺賢。靈雪瑤墀降，晨霞綵仗懸。滄溟不讓水，疵賤也朝天。
遊襄陽泉石晚歸 錢起 
遊目隨山勝，迴橈愛浦長。往來幽不淺，昏旦興難忘。木末看歸翼，蓮西失夕陽。人聲指閭井，野趣惜林塘。稍近垂楊路，菱舟擁岸香。
夏日陪史郎中宴杜郎中果園 錢起 
何事重逢迎，春醪晚更清。林端花自老，池上月初明。路入仙郎次，烏連柱史名。竹陰疎柰院，山翠傍蕪城。引滿不辭醉，風來待曙更。
南溪春耕 錢起 
荷蓑趣南逕，戴勝鳴條枚。溪雨有餘潤，土膏寧厭開。溝塍落花盡，耒耜度雲迴。誰道耦耕倦，仍兼勝賞催。日長農有暇，悔不帶經來。
省試湘靈鼓瑟 錢起  洞庭湖 思慕 音乐 爱情 以景结情 哀怨
善鼓雲和瑟，常聞帝子靈。馮夷空自舞，楚客不堪聽。苦調淒金石，清音入杳冥。蒼梧來怨慕，白芷動芳馨。流水傳瀟浦，悲風過洞庭。曲終人不見，江上數峰青。
觀法駕自鳳翔迴 錢起 
欃槍一掃滅，閶闔九重開。海晏鯨鯢盡，天旋日月來。聖情蘇品物，龍御闢雲雷。曉漏移仙仗，朝陽出帝臺。周慚散馬出，禹讓濬川迴。欲識封人願，南山舉酒杯。
題玉山村叟屋壁 錢起 
谷口好泉石，居人能陸沈。牛羊下山小，煙火隔雲深。一逕入溪色，數家連竹陰。藏虹辭晚雨，驚隼落殘禽。涉趣皆流目，將歸羨在林。却思黃綬事，辜負紫芝心。
縣中池竹言懷 錢起 
官小志已足，時清免負薪。卑棲且得地，榮耀不關身。自愛賞心處，叢篁流水濱。荷香度高枕，山色滿南鄰。道在即爲樂，機忘寧厭貧。却愁丹鳳詔，來訪漆園人。
山園棲隱 錢起 
守靜信推分，灌園樂在茲。且忘堯舜力，寧顧尚書期。晚景采蘭暇，空林散帙時。卷荷藏露滴，黃口觸蟲絲。三徑與囂遠，一瓢常自怡。情人半雲外，風月詎相思。
送王諫議任東都居守 錢起 
車徒鳳掖東，去去洛陽宮。暫以青蒲隔，還看紫禁同。經過乘雨露，瀟灑出鴛鴻。官署名臺下，雲山舊苑中。暮天雙闕靜，秋月九重空。且喜成周地，詩人播國風。
送鄭書記 錢起 
決勝無遺策，辭天便起纓。出身唯殉死，報國且能兵。受命麒膦殿，參謀驃騎營。短簫催別酒，斜日駐前旌。義勇千夫敵，風沙萬里行。幾年丹闕下，侯印錫書生。
送族姪赴任 錢起 
林下不成興，仲容微祿牽。客程千里遠，別念一帆懸。欲歡卑棲去，其如勝趣偏。雲山深郡郭，花木淨潮田。坐嘯帷應下，離居月復圓。此時知小阮，相憶綠尊前。
長安落第作 錢起 
始願今如此，前途復若何。無媒獻詞賦，生事日蹉跎。不遇張華識，空悲甯戚歌。故山歸夢遠，新歲客愁多。刷羽思喬木，登龍恨失波。散才非世用，回音謝雲蘿。
酬長孫繹藍溪寄杏 錢起 
愛君藍水上，種杏近成田。拂逕清陰合，臨流彩實懸。清香和宿雨，佳色出晴煙。懿此傾筐贈，想知懷橘年。芳馨來滿袖，瓊玖願詶篇。把玩情何極，雲林若眼前。
藥堂秋暮 錢起 
隱來未得道，歲去媿雲松。茅屋空山暮，荷衣白露濃。唯憐石苔色，不染世人蹤。潭靜宜孤鶴，山深絕遠鐘。有時丹竈上，數點綵霞重。勉事壺公術，仙期待赤龍。
哭常徴君 錢起 
萬化一朝盡，窮泉悲此君。如何丹竈術，能誤紫芝焚。不遂蒼生望，空留封禪文。遠年隨逝水，真氣盡浮雲。山閉龍蛇蟄，林寒麋鹿羣。傷心載酒地，仙菊爲誰薰。
送鮑中丞赴太原軍營 錢起 
年壯才仍美，時來道易行。寵兼三獨任，威肅貳師營。將略過南仲，天心寄北京。雲旂臨塞色，龍笛出關聲。漢月隨霜去，邊塵計日清。漸知王事好，文武用書生。
奉送劉相公江淮催轉運 錢起 
國用資戎事，臣勞爲主憂。將徴任土貢，更發濟川舟。擁傳星還去，過池鳳不留。唯高飲水節，稍淺別家愁。落葉淮邊雨，孤山海上秋。遙知謝公興，微月上江樓。
送李秀才落第遊荆楚 錢起 
翠羽雖成夢，遷鶯尚後羣。名逃郄詵策，興發謝玄文。昏旦扁舟去，江山幾路分。上潮吞海日，歸雁出湖雲。詩思應須苦，猨聲莫厭聞。離居見新月，那得不思君。
奉陪郭常侍宴滻川山池 錢起 
掖垣攜愛客，勝地賞年光。向竹過賓館，尋山到妓堂。歌聲掩金谷，舞態出平陽。地滿簪裾影，花添蘭麝香。鶯啼春未老，酒冷日猶長。安石風流事，須歸問省郎。
奉和宣城張太守南亭秋夕懷友 錢起 
池館蟪蛄聲，梧桐秋露晴。月臨朱戟靜，河近畫樓明。捲幔浮涼入，聞鐘永夜清。片雲懸曙斗，數雁過秋城。羽扇揚風暇，瑤琴悵別情。江山飛麗藻，謝朓讓前名。
過山人所居因寄諸遺補 錢起 
空谷春雲滿，愚公晦跡深。一隨玄豹隱，幾換綠蘿陰。絕徑人稀道，芳蓀我獨尋。廚煙住峭壁，酒氣出重林。蝴蝶晴還舞，黃鸝晚暫吟。所思青瑣客，瑤草寄幽心。
過鳴臯隱者 錢起 
磻石老紅鮮，徴君臥幾年。飛泉出林下，一徑過崖巔。雞犬逐人靜，雲霞宜地偏。終朝數峰勝，不遠一壺前。仲月霽春雨，香風生藥田。丹溪不可別，瓊草色芊芊。
送楊錥歸隱 錢起 
悔作掃門事，還吟招隱詩。今年芳草色，不失故山期。遙想白雲裏，采苓春日遲。溪花藏石徑，巖翠帶茅茨。九轉莫飛去，三迴良在茲。還嗤茂陵客，貧病老明時。
酬劉起居臥病見寄 錢起 
承顏看彩服，不覺別丹墀。味道能忘病，過庭更學詩。繚垣多畫戟，遠岫入書帷。竹靜攜琴處，林香讓果時。聲同叨眷早，交澹在年衰。更枉兼金贈，難爲繼組詞。
陪南省諸公宴殿中李監宅 錢起 
將門高勝霍，相子寵過韋。宦貴攀龍後，心傾待士時。壺觴開雅宴，鴛鷺眷相隨。舞退燕姬曲，歌徴謝朓詩。晚鐘過竹靜，醉客出花遲。莫惜留餘興，良辰不可追。
山齋讀書寄時校書杜叟 錢起 
日愛蘅茅下，閑觀山海圖。幽人自守樸，窮谷也名愚。倒嶺和溪雨，新泉到戶樞。叢蘭齊稚子，蟠木老潛夫。憶戴差過剡，遊仙慣入壺。濠梁時一訪，莊叟亦吾徒。
晚歸藍田舊居 錢起 
雲卷東臯下，歸來省故蹊。泉移憐石在，林長覺原低。舊里情難盡，前山賞未迷。引藤看古木，嘗酒咒春雞。興與時髦背，年將野老齊。才微甘引退，應得遂霞棲。
寄袁州李嘉祐員外 錢起 
誰謂江山阻，心親夢想偏。容輝常在目，離別任經年。郡國通流水，雲霞共遠天。行春鶯幾囀，遲客月頻圓。雁有歸鄉羽，人無訪戴船。願徴黃霸入，相見玉堦前。
禁闈玩雪寄薛左丞 錢起 
玄雲低禁苑，飛雪滿神州。虛白生臺榭，寒光入冕旒。粉凝宮壁靜，乳結洞門幽。細繞迴風轉，輕隨落羽浮。怒濤堆砌石，新月孕簾鉤。爲報詩人道，豐年頌聖猷。
春暮過石龜谷題溫處士林園 錢起 
隱几無名老，何年此陸沈。丘園自得性，婚嫁不嬰心。歲計因山薄，霞棲在谷深。設罝連草色，曬藥背松陰。觸興雲生岫，隨耕鳥下林。搘頤笑來客，頭上有朝簪。
宿畢侍御宅 錢起 
交情頻更好，子有古人風。晤語清霜裏，平生苦節同。心惟二仲合，室乃一瓢空。落葉寄秋菊，愁雲低夜鴻。薄寒燈影外，殘漏雨聲中。明發南昌去，迴看御史驄。
中書遇雨 錢起 
濟旱惟宸慮，爲霖即上台。雲銜七曜起，雨拂九門來。綸閣飛絲度，龍渠激霤迴。色翻池上藻，香裛鼎前杯。湘燕皆舒翼，沙鱗豈曝腮。尺波應萬假，虞海載沿洄。
適楚次徐城 錢起 
去家隨旅雁，幾日到南荆。行邁改鄉邑，苦辛淹晦明。畏途在淫雨，未暮息趨程。窮木對秋館，寒鵶愁古城。迷津坐爲客，對酒默含情。感激念知己，匣中孤劒鳴。
經李蒙潁陽舊居 錢起 
同心而早世，天道亦何論。獨有山陽宅，平生永不諼。青溪引白鳥，流涕弔芳蓀。蔓草入空室，叢篁深毀垣。舊遊還在眼，神理更忘言。唯見東山月，人亡不去門。
贈漢陽隱者 錢起 
當年不出世，知子餐霞人。樂道復安土，遺榮長隱身。蘅茅古林曲，秔稻清江濱。桂棹爲漁暇，荷衣禦暑新。欵顏行在役，幽興惜今晨。分手天涯去，再來芳杜春。
巨魚縱大壑 錢起 
巨魚縱大壑，遂性似乘時。奮躍風生鬣，騰凌浪鼓鰭。龍攄回地軸，鯤化想天池。方快吞舟意，尤殊在藻嬉。傾危嗟幕燕，隱晦誚泥龜。喻士逢明主，才猷得所施。
送李九歸河北 錢起 
文武資人望，謀猷簡聖情。南州初臥鼓，東土復維城。寄重分符去，威仍出閫行。斗牛移八座，日月送雙旌。別戀瞻天起，仁風應物生。佇聞收組練，鏘玉會承明。
送王使君移鎮淮南 錢起 
共許徐方牧，能臨河內人。郡移棠轉茂，車至鹿還馴。吏事嘉師旅，鴛行惜搢紳。別心傾祖席，愁望盡征輪。紫誥徴黃晚，蒼生借寇頻。願言青瑣拜，早及上林春。
李四勸爲尉氏尉李七勉爲開封尉 錢起 
美政惟兄弟，時人數俊賢。皇枝雙玉樹，吏道二梅仙。自理堯唐俗，唯將禮讓傳。采蘭花萼聚，就日雁行聯。黃綬俄三載，青雲未九遷。廟堂爲宰制，幾日試龍泉。
閑居酬張起居見贈 錢起 
在林非避世，守拙自離羣。弱羽謝風水，窮愁依典墳。良知不遐棄，新詠獨相聞。能使幽興苦，坐忘清景曛。前山帶喬木，暮鳥聯歸雲。向夕野人思，難忘騎省文。
奉和王相公秋日戲贈元校書 錢起 
才妙心仍遠，名疎跡可追。清秋聞禮暇，新雨到山時。勝事唯愁盡，幽尋不厭遲。弄雲憐鶴去，隔水許僧期。賢相敦高躅，雕龍憶所思。芙蓉洗清露，願比謝公詩。
過楊駙馬亭子 錢起 
衣冠在漢庭，臺榭接天成。彩鳳翻簫曲，祥鱣入館名。歌鐘芳月曙，林嶂碧雲生。亂水歸潭淨，高花映竹明。退朝追宴樂，開閤醉簪纓。長袖留嘉客，棲烏下禁城。
晚出青門望終南別業 錢起 
能清謝朓思，暫下承明廬。遠山新水下，寒臯微雨餘。更憐歸鳥去，宛到臥龍居。笑指叢林上，閑雲自卷舒。寧心鳴鳳日，却意釣璜初。處貴有餘興，伊周位不如。
送嚴士良侍奉詹事南遊 錢起 
疏傅獨知止，曾參善愛親。江山侍行邁，長幼出囂塵。握手想千古，此心能幾人。風光滿長陌，草色傍征輪。日夕望荆楚，鶯鳴芳杜新。漁煙月下淺，花嶼水中春。點翰遙相憶，含情向白蘋。
題祕書王迪城北池亭 錢起 
子喬來魏闕，明主賜衣簪。從宦辭人事，同塵即道心。還追大隱跡，寄此鳳城陰。昨夜新煙雨，池臺清且深。伏泉通粉壁，迸筍出花林。晚沐常多暇，春醪時獨斟。西南漢宮月，復對綠窗琴。
過王舍人宅 錢起 
入門花柳暗，知是近臣居。大隱心何遠，高風物自疎。翛然靜者事，宛得上皇餘。雞犬偷仙藥，兒童授道書。清吟送客後，微月上城初。彩筆有新詠，文星垂太虛。承恩金殿宿，應薦馬相如。
過瑞龍觀道士 錢起 
不知誰氏子，鍊魄家洞天。鶴待成丹日，人尋種杏田。靈山含道氣，物性皆自然。白鹿顧瑞草，驪龍蟠玉泉。得茲象外趣，便割區中緣。石竇采雲母，霞堂陪列仙。主人善止客，柯爛忘歸年。
和韋侍御寓直對雨 錢起 
名貫四科首，班宜二妙齊。如何厭白簡，未得步金閨。寓直晦秋雨，吟餘聞遠雞。漏聲過旦冷，雲色向窗低。誰謂霄漢近，翻嗟心事暌。蘭滋人未握，霜曉鶚還棲。佇見田郎字，親勞御筆題。
奉和聖製登朝元閣 錢起 
六合紆玄覽，重軒啓上清。石林飛棟出，霞頂泰堦平。拂曙鑾輿上，晞陽瑞雪晴。翠微回日馭，丹巘駐天行。御氣升銀漢，垂衣俯錦城。山通玉苑迥，河抱紫關明。感物乾文動，凝神道化成。周王陟喬嶽，列辟讓英聲。
奉和杜相公移長興宅奉呈元相公 錢起 
守貴常思儉，平津此意深。能卑丞相宅，何謝故人心。種蕙初抽帶，移篁不改陰。院梅朝助鼎，池鳳夕歸林。覺路經中得，滄州夢裏尋。道高仍濟代，恩重豈投簪。報國誰知己，推賢共作霖。興來文雅振，清韻擲雙金。
送任先生任唐山丞 錢起 
再命果良願，幾年勤說詩。上公頻握髮，才子共垂帷。琢玉成良器，出門偏愴離。腰章佐墨綬，耀錦到茅茨。樹老見家日，潮平歸縣時。衣催蓮女織，頌聽海人詞。鴻鵠志應在，荃蘭香未衰。金門定回音，雲路有佳期。
送外甥懷素上人歸鄉侍奉 錢起  离别 冬天
釋子吾家寶，神清慧有餘。能翻梵王字，妙盡伯英書。遠鶴無前侶，孤雲寄太虛。狂來輕世界，醉裏得真如。飛錫離鄉久，寧親喜臘初。故池殘雪滿，寒柳霽煙疎。壽酒還嘗藥，晨餐不薦魚。遙知禪誦外，健筆賦閑居。
送張中丞赴桂州 錢起 
出守求人瘼，推賢動聖情。紫臺初下詔，皁蓋始專城。寵借飛霜簡，威加却月營。雲衢降五馬，林木引雙旌。夙仰敦詩禮，嘗聞偃甲兵。戍樓雲外靜，訟閣竹間清。化佇還珠美，心將片玉貞。寇恂朝望重，計日謁承明。
送王相公赴范陽 錢起 
翊聖銜恩重，頻年按節行。安危皆報國，文武不緣名。受脤乃調鼎，爲霖更洗兵。幕開丞相閣，旗總貳師營。料敵知無戰，安邊示有征。代雲橫馬首，燕雁拂笳聲。去鎮關河靜，歸看日月明。欲知瞻戀切，遲暮一書生。
送蔣尚書居守東都 錢起 
鳳輦幸秦久，周人徯帝情。若非君敏德，誰鎮洛陽城。前席命才彥，舉朝推令名。綸言動北斗，職事守東京。鄭履下天去，蘧輪滿路聲。出關秋樹直，對闕遠山明。肅肅保釐處，水流宮苑清。長安日西笑，朝夕衮衣迎。
送李兵曹赴河中 錢起  黄河
能荷鐘鼎業，不矜紈綺榮。侯門三事後，儒服一書生。昔志學文史，立身爲士英。驪珠難隱耀，臯鶴會長鳴。休命且隨牒，候時常振纓。寒蟬思關柳，匹馬向蒲城。秋日黯將暮，黃河如欲清。黎人思坐嘯，知子樹佳聲。
罷官後酬元校書見贈 錢起 
心期悵已阻，交道復何如。自我辭丹闕，惟君到故廬。忘機貧負米，憶戴出無車。鄰犬吠初服，家人愁斗儲。秋堂入閑夜，雲月思離居。窮巷聞砧冷，荒枝應鵲疎。宦名隨落葉，生事感枯魚。臨水仍揮手，知音未棄余。
同鄔戴關中旅寓 錢起 
文士皆求遇，今人誰至公。靈臺一寄宿，楊柳再春風。更惜忘形友，頻年失志同。羽毛齊燕雀，心事阻鴛鴻。留滯慚歸養，飛鳴恨觸籠。橘懷鄉夢裏，書去客愁中。殘雪迷歸雁，韶光棄斷蓬。吞悲問唐舉，何路出屯蒙。
新豐主人 錢起 
明代少知己，夜光頻暗投。迍邅終薄命，動息盡窮愁。自欲歸飛鷁，當爲不繫舟。雙垂素絲淚，幾弊皁貂裘。暮鳥棲幽樹，孤雲出舊丘。蛩悲衣褐夕，雨暗轉蓬秋。客裏馮諼劒，歌中甯戚牛。主人能縱酒，一醉且忘憂。
夕遊覆釜山道士觀因登玄元廟 錢起 
冥搜過物表，洞府次溪傍。已入瀛洲遠，誰言仙路長。孤煙出深竹，道侶正焚香。鳴磬愛山靜，步虛宜夜涼。仍同象帝廟，更上紫霞岡。霽月懸琪樹，明星映碧堂。傾思丹竈術，願采玉芝芳。儻把浮丘袂，乘雲別舊鄉。
陪郭常侍令公東亭宴集 錢起 
盛業山河列，重名劒履榮。珥貂爲相子，開閤引時英。美景池臺色，佳期宴賞情。詞人載筆至，仙妓出花迎。暗竹朱輪轉，迴塘玉佩鳴。舞衫招戲蝶，歌扇隔啼鶯。飲德心皆醉，披雲興轉清。不愁懽樂盡，積慶在和羹。
太子李舍人城東別業與二三文友逃暑 錢起 
下馬失炎暑，重門深綠篁。宮臣禮嘉客，林表開蘭堂。茲夕興難盡，澄罍照墨塲。鮮風吹印綬，密坐皆馨香。美景惜文會，清吟遲羽觴。東林晚來好，目極趣何長。鳥道挂疎雨，人家殘夕陽。城隅擁歸騎，留醉戀瓊芳。
贈李十六 錢起 
半面喜投分，數年欽盛名。常思夢顏色，誰憶訪柴荆。忽聽欵扉響，欣然倒屣迎。蓬蒿駐騶馭，雞犬傍簪纓。酌水即嘉宴，新知甚故情。僕夫視日色，棲鳥催車聲。自爾宴言後，至今門館清。何當更乘興，林下已苔生。
裴僕射東亭 錢起 
鳳扆任匡濟，雲溪難退還。致君超列辟，得道在榮班。朱戟繚垣下，高齋芳樹間。隔花開遠水，廢卷愛晴山。晚沐值清興，知音同解顏。藉蘭開賜酒，留客下重關。仙犬逐人靜，朝車映竹閑。則知真隱逸，未必謝區寰。
中書王舍人輞川舊居 錢起 
幾年家絕壑，滿徑種芳蘭。帶石買松貴，通溪漲水寬。誦經連谷響，吹律減雲寒。誰謂桃源裏，天書問考槃。一從解蕙帶，三入偶蟬冠。今夕復何夕，歸休尋舊歡。片雲隔蒼翠，春雨半林湍。藤長穿松蓋，花繁壓藥欄。景深青眼下，興絕綵毫端。笑向同來客，登龍此地難。
送襄陽盧判官奏開河事 錢起 
千里趨魏闕，一言簡聖聰。河流引關外，國用贍秦中。有詔許其策，隨山興此功。連雲積石阻，計日安波通。飛櫂轉年穀，利人勝歲豐。言歸漢陽路，拜手蓬萊宮。紫殿賜衣出，青門酣酌同。晚陽過微雨，秋水見新鴻。坐惜去車遠，愁看離館空。因思郢川守，南楚滿清風。
奉送戶部李郎中充晉國副節度出塞 錢起 
德佐調梅用，忠輸擊虜年。子房推廟略，漢主託兵權。受命榮中禁，分麾鎮左賢。風生黑山道，星下紫微天。始願文經國，俄看武定邊。鬼方堯日遠，幕府代雲連。汗馬將行矣，盧龍已肅然。關防驅使節，花月眷離筵。自忝知音遇，而今感義偏。淚聞橫吹落，心逐去旌懸。帝念夔能政，時須說濟川。勞還應即爾，朝暮玉墀前。
奉和中書常舍人晚秋集賢院即事寄徐薛二侍御 錢起 
文星垂太虛，辭伯綜羣書。彩筆下鴛掖，褒衣來石渠。典墳探奧旨，造化覩權輿。述聖魯宣父，通經漢仲舒。窗明宜縹帶，地肅近丹除。清晝刪詩暇，高秋作賦初。露盤侵漢聳，宮柳度鵶疎。靜對連雲閣，晴聞過闕車。舊僚云出矣，晚歲復何如。海嶠瞻歸路，江城夢直廬。含毫思兩鳳，望遠寄雙魚。定笑巴歌拙，還參麗曲餘。
和范郎中宿直中書曉翫清池贈南省同僚兩垣遺補 錢起 
青瑣留才子，春池靜禁林。自矜仙島勝，宛在掖垣深。引派彤庭裏，含虛玉砌陰。漲來知聖澤，清處見天心。蘭氣飄紅岸，文星動碧潯。鳳棲長近日，虬臥欲爲霖。席寵雖高位，流謙乃素襟。焚香春漏盡，假寐曉鶯吟。丹地宜清泚，朝陽復照臨。司言兼逸趣，鼓興接知音。六義驚摛藻，三臺響擲金。爲憐風水外，落羽此漂沈。
同程九早入中書 錢起 
漢家賢相重英奇，蟠木何材也見知。不意雲霄能自致，空驚鵷鷺忽相隨。臘雪初明柏子殿，春光欲上萬年枝。獨慙皇鑒明如日，未厭春光向玉墀。
仲春宴王補闕城東小池 錢起 
王孫興至幽尋好，芳草春深景氣和。藥院愛隨流水入，山齋喜與白雲過。猶嫌巢鶴窺人遠，不厭叢花對客多。醉來倚玉無餘事，目送歸鴻笑復歌。
夜宿靈臺寺寄郎士元 錢起 
西日橫山含碧空，東方吐月滿禪宮。朝瞻雙頂青冥上，夜宿諸天色界中。石潭倒獻蓮花水，塔院空聞松柏風。萬里故人能尚爾，知君視聽我心同。
題郎士元半日吳村別業兼呈李長官 錢起 
半日吳村帶晚霞，閑門高柳亂飛鵶。橫雲嶺外千重樹，流水聲中一兩家。愁人昨夜相思苦，閏月今年春意賒。自歎梅生頭似雪，却憐潘令縣如花。
猷川雪後送僧粲臨還京時避世臥疾 錢起 
連步青溪幾萬重，有時共立在孤峯。齋到盂空餐雪麥，經傳金字坐雲松。呻吟獨臥猷川水，振錫先聞長樂鐘。回望羣山攜手處，離心一一涕無從。
和李員外扈駕幸溫泉宮 錢起 
未央月曉度疎鐘，鳳輦時巡出九重。雪霽山門迎瑞日，雲開水殿候飛龍。經寒不入宮中樹，佳氣常薰仗外峯。遙羨枚臯扈仙蹕，偏承霄漢渥恩濃。
長信怨 錢起 
長信螢來一葉秋，蛾眉淚盡九重幽。鳷鵲觀前明月度，芙蓉闕下絳河流。鴛衾久別難爲夢，鳳管遙聞更起愁。誰分昭陽夜歌舞，君王玉輦正淹留。
送河南陸少府 錢起 
雲間陸生美且奇，銀章朱綬暎金羈。自料抱材將致遠，寧嗟趨府暫牽卑。東城社日催巢燕，上苑秋聲散御梨。朝夕詔書還柏署，行看飛隼集高枝。
送李評事赴潭州使幕 錢起 
湖南遠去有餘情，蘋葉初齊白芷生。謾說簡書催物役，遙知心賞緩王程。興過山寺先雲到，嘯引江帆帶月行。幕下由來貴無事，佇聞談笑靜黎甿。
送李九貶南陽 錢起 
玉柱金罍醉不歡，雲山驛道向東看。鴻聲斷續暮天遠，柳影蕭疎秋日寒。霜降幽林霑蕙若，弦驚翰苑失鴛鸞。秋來回首君門阻，馬上應歌行路難。
送裴頔侍御使蜀 錢起 
柱史纔年四十強，鬚髯玄髮美清揚。朝天繡服乘恩貴，出使星軺滿路光。錦水繁花添麗藻，峨嵋明月引飛觴。多才自有雲霄望，計日應追鴛鷺行。
送韋信愛子歸覲 錢起 
離舟解纜到斜暉，春水東流燕北飛。才子學詩趨露冕，棠花含笑待斑衣。稍聞江樹啼猨近，轉覺山林過客稀。借問還珠盈合浦，何如鯉也入庭闈。
送興平王少府遊梁 錢起 
舊識相逢情更親，攀歡甚少愴離頻。黃綬罷來多遠客，青山何處不愁人。日斜官樹聞蟬滿，雨過關城見月新。梁國遺風重詞賦，諸侯應念馬卿貧。
送張員外出牧岳州 錢起 
鳳凰銜詔與何人，善政多才寵寇恂。臺上鴛鸞爭送遠，岳陽雲樹待行春。自憐黃閣知音在，不厭彤幨出守頻。應笑馮唐衰且拙，世情相見白頭新。
送孫十尉溫縣 錢起 
飛花落絮滿河橋，千里傷心送客遙。不惜芸香染黃綬，惟憐鴻羽下青霄。雲衢有志終驤首，吏道無媒且折腰。急管繁弦催一醉，頹陽不駐引征鑣。
送鍾評事應宏詞下第東歸 錢起 
芳歲歸人嗟轉蓬，含情回首灞陵東。蛾眉不入秦臺鏡，鷁羽還驚宋國風。世事悠揚春夢裏，年光寂寞旅愁中。勸君稍盡離筵酒，千里佳期難再同。
送嚴維尉河南 錢起 
蕙葉青青花亂開，少年趨府下蓬萊。甘泉未獻揚雄賦，吏道何勞賈誼才。征陌獨愁飛蓋遠，離筵只惜暝鐘催。欲知別後相思處，願植瓊枝向柏臺。
送馬員外拜官覲省 錢起 
二十爲郎事漢文，鴛雛驥子自爲羣。筆精已許臺中妙，劒術還令世上聞。歸覲屢經槐里月，出師常笑棘門軍。莫言來往朝天遠，看取鳴鞘入斷雲。
送冷朝陽擢第後歸金陵覲省 錢起 
萊子晝歸今始好，潘園景色夏偏濃。夕陽流水吟詩去，明月青山出竹逢。兄弟相歡初讓果，鄉人爭賀舊登龍。佳期少別俄千里，雲樹愁看過幾重。
九日宴浙江西亭 錢起 
詩人九日憐芳菊，筵客高齋宴浙江。漁浦浪花搖素壁，西陵樹色入秋窗。木奴向熟懸金實，桑落新開瀉玉缸。四子醉時爭講習，笑論黃霸舊爲邦。
和王員外雪晴早朝 錢起 
紫微晴雪帶恩光，繞仗偏隨鴛鷺行。長信月留寧避曉，宜春花滿不飛香。獨看積素凝清禁，已覺輕寒讓太陽。題柱盛名兼絕唱，風流誰繼漢田郎。
避暑納涼 錢起 
木槿花開畏日長，時搖輕扇倚繩牀。初晴草蔓緣新筍，頻雨苔衣染舊牆。十旬河朔應虛醉，八柱天台好納涼。無事始然知靜勝，深垂紗帳詠滄浪。
早夏 錢起 
楚狂身世恨情多，似病如憂正是魔。花萼敗春多寂寞，葉陰迎夏已清和。鸝黃好鳥搖深樹，細白佳人著紫羅。軍旅閱詩裁不得，可憐風景遣如何。
題嵩陽焦道士石壁 錢起 
三峯花畔碧堂懸，錦里真人此得仙。玉體纔飛西蜀雨，霓裳欲向大羅天。彩雲不散燒丹竈，白鹿時藏種玉田。幸入桃源因去世，方期丹訣一延年。
題延州聖僧穴 錢起 
定力無涯不可稱，未知何代坐禪僧。默默山門宵閉月，熒熒石壁晝然燈。四時樹長書經葉，萬歲巖懸拄杖藤。昔日捨身緣救鴿，今時出見有飛鷹。
樂遊原晴望上中書李侍郎 錢起 
爽氣朝來萬里清，憑高一望九秋輕。不知鳳沼霖初霽，但覺堯天日轉明。四野山河通遠色，千家砧杵共秋聲。遙想青雲丞相府，何時開閤引書生。
幽居春暮書懷 錢起 
自哂鄙夫多野性，貧居數畝半臨湍。谿雲雜雨來茅屋，山雀將雛到藥欄。仙籙滿牀閑不厭，陰符在篋老羞看。更憐童子宜春服，花裏尋師指杏壇。
謁許由廟 錢起 
故向箕山訪許由，林泉物外自清幽。松上挂瓢枝幾變，石間洗耳水空流。綠苔唯見遮三徑，青史空傳謝九州。緬想古人增歎惜，颯然雲樹滿巖秋。
過張成侍御宅 錢起 
丞相幕中題鳳人，文章心事每相親。從軍誰謂仲宣樂，入室方知顏子貧。杯裏紫茶香代酒，琴中綠水靜留賓。欲知別後相思意，唯願瓊枝入夢頻。
酬考功楊員外見贈佳句 錢起 
上林諫獵知才薄，尺組承恩愧命牽。潢潦難滋滄海潤，螢光空盡太陽前。虛名濫接登龍士，野性寧忘種黍田。相國無私人守樸，何辭老去上皇年。
寄永嘉王十二 錢起 
永嘉風景入新年，才子詩成定可憐。夢裏還鄉不相見，天涯憶戴復誰傳。花傾曉露垂如淚，鶯拂遊絲斷若弦。願得回風吹海雁，飛書一宿到君邊。
七盤嶺阻寇聞李端公先到南楚 錢起 
日暮窮途淚滿襟，雲天南望羨飛禽。阮腸暗與孤鴻斷，江水遙連別恨深。明月既能通憶夢，青山何用隔同心。秦楚眼看成絕國，相思一寄白頭吟。
酬趙給事相尋不遇留贈 錢起 
誰憶顏生窮巷裏，能勞馬跡破春苔。忽看童子掃花處，始愧夕郎題鳳來。斜景適隨詩興盡，好風纔送珮聲回。豈無雞黍期他日，惜此殘春阻綠杯。
山中酬楊補闕見過 錢起 
日暖風恬種藥時，紅泉翠壁薜蘿垂。幽溪鹿過苔還靜，深樹雲來鳥不知。青瑣同心多逸興，春山載酒遠相隨。却慙身外牽纓冕，未勝杯前倒接䍦。
同王錥起居程浩郎中韓翃舍人題安國寺用上人院 錢起 
慧眼沙門真遠公，經行宴坐有儒風。香緣不絕簪裾會，禪想寧妨藻思通。曙後鑪煙生不滅，晴來堦色並歸空。狂夫入室無餘事，唯與天花一笑同。
尋司勳李郎中不遇 錢起 
知己知音同舍郎，如何咫尺阻清揚。每恨蒹葭傍芳樹，多慚新燕入華堂。重花不隔陳蕃榻，修竹能深夫子牆。唯有早朝趨鳳閤，朝時憐羽接鴛行。
贈張南史 錢起 
紫泥何日到滄州，笑向東陽沈隱侯。黛色晴峯雲外出，縠文江水縣前流。使臣自欲論公道，才子非關厭薄遊。溪畔秋蘭雖可佩，知君不得少停舟。
暇日覽舊詩因以題詠 錢起 
逍遙心地得關關，偶被功名涴我閑。有壽亦將歸象外，無詩兼不戀人間。何窮默識輕洪範，未喪斯文勝大還。筐篋靜開難似此，蕊珠春色海中山。
漢武出獵 錢起 
漢家無事樂時雍，羽獵年年出九重。玉帛不朝金闕路，旌旗長繞綵霞峰。且貪原獸輕黃屋，寧畏漁人犯白龍。薄暮方歸長樂觀，垂楊幾處綠烟濃。
宴曹王宅 錢起 
賢王駟馬退朝初，小苑三春帶雨餘。林沼葱蘢多貴氣，樓臺隱暎接天居。仙雞引敵穿紅藥，宮燕銜泥落綺疏。自歎平生相識願，何如今日廁應徐。
重贈趙給事 錢起 
久飛鴛掖出時髦，耻負平生稽古勞。玉樹滿庭家轉貴，雲衢獨步位初高。能迂騶馭尋蝸舍，不惜瑤華報木桃。應念潛郎守貧病，常悲休沐對蓬蒿。
贈闕下裴舍人 錢起  唐诗三百首 援引 七言律诗
二月黃鶯飛上林，春城紫禁曉陰陰。長樂鐘聲花外盡，龍池柳色雨中深。陽和不散窮途恨，霄漢長懷捧日新。獻賦十年猶未遇，羞將白髮對華簪。
登劉賓客高齋 錢起 
能以功成疎寵位，不將心賞負雲霞。林間客散孫弘閣，城上山宜綺季家。蝴蝶晴連池岸草，黃鸝晚出柳園花。日陪鯉也趨文苑，誰道門生隔絳紗。
哭辛霽 錢起 
流水辭山花別枝，隨風一去絕還期。昨夜故人泉下宿，今朝白髮鏡中垂。音徽寂寂空成夢，容範朝朝無見時。旦暮餘生幾息在，不應存沒未嘗悲。
和慕容法曹尋漁者寄城中故人 錢起 
孤煙一點綠溪湄，漁父幽居即舊基。飢鷺不驚收釣處，閑麛應乳負暄時。茅齋對雪開尊好，穉子焚枯飯客遲。勝事宛然懷抱裏，頃來新得謝公詩。
山花 錢起 
山花照塢復燒溪，樹樹枝枝盡可迷。野客未來枝畔立，流鶯已向樹邊啼。從容只是愁風起，眷戀常須向日西。別有妖妍勝桃李，攀來折去亦成蹊。
送李協律還東京 錢起 
芳草忽無色，王孫復入關。長河侵驛道，匹馬傍雲山。愁見離居久，螢飛秋月閑。
秋館言懷 錢起 
蟋蟀已秋思，蕙蘭仍碧滋。蹉跎獻賦客，歎息此良時。日夕雲臺下，商歌空自悲。
和劉明府宴縣前山亭 錢起 
城隅勞心處，雪後歲芳開。山暎千花出，泉經萬井來。翔鸞欲下舞，上客且留杯。
賦得巢燕送客 錢起 
能棲杏梁際，不與黃雀羣。夜影寄紅燭，朝飛高碧雲。含情別故侶，花月惜春分。
題張藍田訟堂 錢起 
角巾高枕向晴山，訟簡庭空不用關。秋風窗下琴書靜，夜景門前人吏閑。稍覺淵明歸思遠，東臯月出片雲還。
江行無題一百首 一 錢起 
傾酒向漣漪，乘流東去時。寸心同尺璧，投此報馮夷。
江行無題一百首 二 錢起 
江曲全縈楚，雪飛半自秦。峴山回首望，如別故關人。
江行無題一百首 三 錢起 
浦煙函夜色，冷日轉秋旻。自有沈碑石，清光不照人。
江行無題一百首 四 錢起 
楚岸雲空合，楚城人不來。只今誰善舞，莫恨發陽臺。
江行無題一百首 五 錢起 
行背青山郭，吟當白露秋。風流無屈宋，空詠古荆州。
江行無題一百首 六 錢起  长江
晚來漁父喜，罾重欲收遲。恐有長江使，金錢願贖龜。
江行無題一百首 七 錢起 
去指龍沙路，徒懸象闕心。夜涼無遠夢，不爲偶聞砧。
江行無題一百首 八 錢起 
霽雲疎有葉，雨浪細無花。穩放扁舟去，江天自有涯。
江行無題一百首 九 錢起 
好日當秋半，層波動旅腸。已行千里外，誰與共秋光。
江行無題一百首 十 錢起 
潤色非東里，官曹更建章。宦遊難自定，來喚櫂船郎。
江行無題一百首 十一 錢起 
夜江清未曉，徒惜月光沈。不是因行樂，堪傷老大心。
江行無題一百首 十二 錢起 
翳日多喬木，維舟取束薪。靜聽江叟語，俱是厭兵人。
江行無題一百首 十三 錢起 
箭漏日初短，汀煙草未衰。雨餘雖更綠，不是采蘋時。
江行無題一百首 十四 錢起 
山雨夜來漲，喜魚跳滿江。岸沙平欲盡，垂蓼入船窗。
江行無題一百首 十五 錢起 
渚邊新雁下，舟上獨淒涼。俱是南來客，憐君綴一行。
江行無題一百首 十六 錢起 
牽路沿江狹，沙崩岸不平。盡知行處險，誰肯載時輕。
江行無題一百首 十七 錢起 
雲密連江暗，風斜著物鳴。一杯真戰將，笑爾作愁兵。
江行無題一百首 十八 錢起 
柳拂斜開路，籬邊數戶村。可能還有意，不掩向江門。
江行無題一百首 十九 錢起 
不識桓公渴，徒吟子美詩。江清唯獨看，心外更誰知。
江行無題一百首 二十 錢起 
憔悴異靈均，非讒作逐臣。如逢漁父問，未是獨醒人。
江行無題一百首 二十一 錢起 
水涵秋色靜，雲帶夕陽高。詩癖非吾病，何妨吮短毫。
江行無題一百首 二十二 錢起 
登舟非古岸，還似阻西陵。箕伯無多少，回頭詎不能。
江行無題一百首 二十三 錢起 
帆翅初張處，雲鵬怒翼同。莫愁千里路，自有到來風。
江行無題一百首 二十四 錢起 
秋雲久無雨，江燕社猶飛。却笑舟中客，今年未得歸。
江行無題一百首 二十五 錢起 
佳節雖逢菊，浮生正似萍。故山何處望，荒岸小長亭。
江行無題一百首 二十六 錢起 
行到楚江岸，蒼茫人正迷。秖知秦塞遠，格磔鷓鴣啼。
江行無題一百首 二十七 錢起 
月下江流靜，村荒人語稀。鷺鷥雖有伴，仍共影雙飛。
江行無題一百首 二十八 錢起 
斗轉月未落，舟行夜已深。有村知不遠，風便數聲砧。
江行無題一百首 二十九 錢起 
櫂驚沙鳥迅，飛濺夕陽波。不顧魚多處，應防一目羅。
江行無題一百首 三十 錢起 
漸覺江天遠，難逢故國書。可能無往事，空食鼎中魚。
江行無題一百首 三十一 錢起 
岸草連荒色，村聲樂稔年。晚晴初穫稻，閑却采蓮船。
江行無題一百首 三十二 錢起 
灘淺爭遊鷺，江清易見魚。怪來吟未足，秋物欠紅蕖。
江行無題一百首 三十三 錢起 
蛩響依莎草，螢飛透水煙。夜涼誰詠史，空泊運租船。
江行無題一百首 三十四 錢起 
睡穩葉舟輕，風微浪不驚。任君蘆葦岸，終夜動秋聲。
江行無題一百首 三十五 錢起 
自念平生意，曾期一郡符。豈知因謫宦，斑鬢入江湖。
江行無題一百首 三十六 錢起 
煙渚復煙渚，畫屏休畫屏。引愁天末去，數點暮山青。
江行無題一百首 三十七 錢起 
水天涼夜月，不是惜清光。好物隨人祕，秦淮憶建康。
江行無題一百首 三十八 錢起 
古來多思客，搖落恨江潭。今日秋風至，蕭疎獨沔南。
江行無題一百首 三十九 錢起 
暎竹疑村好，穿蘆覺渚幽。漸安無曠土，薑芋當農收。
江行無題一百首 四十 錢起 
秋風動客心，寂寂不成吟。飛上危檣立，啼烏報好音。
江行無題一百首 四十一 錢起 
見底高秋水，開懷萬里天。旅吟還有伴，沙柳數枝蟬。
江行無題一百首 四十二 錢起 
九日自佳節，扁舟無一杯。曹園舊尊酒，戲馬憶高臺。
江行無題一百首 四十三 錢起 
兵火有餘燼，貧村纔數家。無人爭曉渡，殘月下寒沙。
江行無題一百首 四十四 錢起 
渚禽菱芡足，不向稻粱爭。靜宿涼灣月，應無失侶聲。
江行無題一百首 四十五 錢起 
輕雲未護霜，樹杪橘初黃。信是知名物，微風過水香。
江行無題一百首 四十六 錢起 
渺渺望天涯，清漣浸赤霞。難逢星漢使，烏鵲日乘槎。
江行無題一百首 四十七 錢起 
土曠深耕少，江平遠釣多。生平皆棄本，金革竟如何。
江行無題一百首 四十八 錢起 
海月非常物，等閑不可尋。披沙應有地，淺處定無金。
江行無題一百首 四十九 錢起 
風晚冷颼颼，蘆花已白頭。舊來紅葉寺，堪憶玉京秋。
江行無題一百首 五十 錢起 
風好來無陣，雲閑去有蹤。釣歌無遠近，應喜罷艨艟。
江行無題一百首 五十一 錢起 
吳疆連楚甸，楚俗異吳鄉。漫把尊中物，無人啄蟹筐。
江行無題一百首 五十二 錢起 
岸綠野煙遠，江紅斜照微。撐開小漁艇，應到月明歸。
江行無題一百首 五十三 錢起 
雨餘江始漲，漾漾見流薪。曾歎河中木，斯言憶古人。
江行無題一百首 五十四 錢起 
葉舟維夏口，煙野獨行時。不見頭陀寺，空懷幼婦碑。
江行無題一百首 五十五 錢起 
晚泊武昌岸，津亭疎柳風。數株曾手植，好事憶陶公。
江行無題一百首 五十六 錢起 
墜露曉猶濃，秋花不易逢。涉江雖已晚，高樹搴芙蓉。
江行無題一百首 五十七 錢起 
舟航依浦定，星斗滿江寒。若比陰霾日，何妨夜未闌。
江行無題一百首 五十八 錢起 
近戍離金落，孤岑望火門。唯將知命意，瀟灑向乾坤。
江行無題一百首 五十九 錢起 
叢菊生堤上，此花長後時。有人還採掇，何必在春期。
江行無題一百首 六十 錢起 
夕景殘霞落，秋寒細雨晴。短纓何用濯，舟在月中行。
江行無題一百首 六十一 錢起 
堤壞漏江水，地坳成野塘。晚荷人不折，留取作秋香。
江行無題一百首 六十二 錢起 
左宦終何路，攄懷亦自寬。襞牋嘲白鷺，無意喻梟鸞。
江行無題一百首 六十三 錢起 
樓空人不歸，雲似去時衣。黃鶴無心下，長應笑令威。
江行無題一百首 六十四 錢起 
白帝朝驚浪，潯陽暮暎雲。等閑生險易，世路秖如君。
江行無題一百首 六十五 錢起 
櫓慢開輕浪，帆虛帶白雲。客船雖狹小，容得庾將軍。
江行無題一百首 六十六 錢起 
風雨正甘寢，雲霓忽晚晴。放歌雖自遣，一歲又崢嶸。
江行無題一百首 六十七 錢起 
靜看秋江水，風微浪漸平。人間馳競處，塵土自波成。
江行無題一百首 六十八 錢起 
風勁帆方疾，風回櫂却遲。較量人世事，不校一毫釐。
江行無題一百首 六十九 錢起  庐山
咫尺愁風雨，匡廬不可登。秖疑雲霧窟，猶有六朝僧。
江行無題一百首 七十 錢起 
幽思正遲遲，沙邊濯弄時。自憐非博物，猶未識鳧葵。
江行無題一百首 七十一 錢起 
曾有煙波客，能歌西塞山。落帆唯待月，一釣紫菱灣。
江行無題一百首 七十二 錢起  洞庭湖
千頃水紋細，一拳嵐影孤。君山寒樹綠，曾過洞庭湖。
江行無題一百首 七十三 錢起 
光闊重湖水，低斜遠雁行。未曾無興詠，多謝沈東陽。
江行無題一百首 七十四 錢起 
晚菊繞江壘，忽如開古屏。莫言時節過，白日有餘馨。
江行無題一百首 七十五 錢起 
秋寒鷹隼健，逐雀下雲空。知是江湖闊，無心擊塞鴻。
江行無題一百首 七十六 錢起 
日落長亭晚，山門步障青。可憐無酒分，處處有旗亭。
江行無題一百首 七十七 錢起 
江草何多思，冬青尚滿洲。誰能驚鵩鳥，作賦爲沙鷗。
江行無題一百首 七十八 錢起 
遠岸無行樹，經霜有半紅。停船搜好句，題葉贈江楓。
江行無題一百首 七十九 錢起 
身世比行舟，無風亦暫休。敢言終破浪，唯願穩乘流。
江行無題一百首 八十 錢起 
數畝蒼苔石，煙濛鶴卵洲。定因詞客遇，名字始風流。
江行無題一百首 八十一 錢起 
興閑停桂楫，路好過松門。不負佳山水，還開酒一尊。
江行無題一百首 八十二 錢起 
幽懷念煙水，長恨隔龍沙。今日膝王閣，分明見落霞。
江行無題一百首 八十三 錢起 
短楫休敲桂，孤根自駐萍。自憐非劒氣，空向斗牛星。
江行無題一百首 八十四 錢起 
江流何渺渺，懷古獨依依。漁父非賢者，蘆中但有磯。
江行無題一百首 八十五 錢起 
高浪如銀屋，江風一發時。筆端降太白，才大語終奇。
江行無題一百首 八十六 錢起 
細竹漁家路，晴陽看結繒。喜來邀客坐，分與折腰菱。
江行無題一百首 八十七 錢起 
幸有煙波興，寧辭筆硯勞。緣情無怨刺，却似反離騷。
江行無題一百首 八十八 錢起 
平湖五百里，江水想通波。不奈扁舟去，其如決計何。
江行無題一百首 八十九 錢起 
數峯雲斷處，去岸暎高山。身到韋江日，猶應未得閑。
江行無題一百首 九十 錢起 
一灣斜照水，三版順風船。未敢相邀約，勞生秖自憐。
江行無題一百首 九十一 錢起 
江雨正霏微，江村晚渡稀。何曾妨釣艇，更待得魚歸。
江行無題一百首 九十二 錢起 
沙上獨行時，高吟到楚詞。難將垂岸蓼，盈把當江蘺。
江行無題一百首 九十三 錢起 
新野舊樓名，潯陽勝賞情。照人長一色，江月共淒清。
江行無題一百首 九十四 錢起  长江
願飲西江水，那吟北渚愁。莫敎留滯跡，遠比蔡昭侯。
江行無題一百首 九十五 錢起 
湖口分江水，東流獨有情。當時好風物，誰伴謝宣城。
江行無題一百首 九十六 錢起 
潯陽江畔菊，應似古來秋。爲問幽棲客，吟時得酒不。
江行無題一百首 九十七 錢起 
高峯有佳號，千尺倚寒松。若使鑪煙在，猶應爲上公。
江行無題一百首 九十八 錢起 
萬木已清霜，江邊村事忙。故溪黃稻熟，一夜夢中香。
江行無題一百首 九十九 錢起 
楚水苦縈迴，征帆落又開。可緣非直路，却有好風來。
江行無題一百首 一百 錢起 
遠謫歲時晏，暮江風雨寒。仍愁繫舟處，驚夢近長灘。
和張僕射塞下曲 錢起  唐诗三百首 战争 冬天 将军 乐府 边塞 赞美
月黑雁飛高，單于夜遁逃。欲將輕騎逐，大雪滿弓刀。
赴章陵詶李卿贈別 錢起 
一官叨下秩，九棘謝知音。芳草文園路，春愁滿別心。
過李侍御宅 錢起 
不見承明客，愁聞長樂鐘。馬卿何早世，漢主欲登封。
宿洞口館 錢起 
野竹通溪冷，秋泉入戶鳴。亂來人不到，芳草上堦生。
九日寄姪箊箕等 錢起 
采菊偏相憶，傳香寄便風。今朝竹林下，莫使桂尊空。
藍田溪雜詠二十二首 登臺 錢起 
望山登春臺，目盡趣難極。晚景下平阡，花際霞峯色。
藍田溪雜詠二十二首 板橋 錢起 
靜宜樵隱度，遠與車馬隔。有時行藥來，喜遇歸山客。
藍田溪雜詠二十二首 石井 錢起 
片霞照仙井，泉底桃花紅。那知幽石下，不與武陵通。
藍田溪雜詠二十二首 古藤 錢起 
引蔓出雲樹，垂綸覆巢鶴。幽人對酒時，苔上閑花落。
藍田溪雜詠二十二首 晚歸鷺 錢起 
池上靜難厭，雲間欲去晚。忽背夕陽飛，乘興清風遠。
藍田溪雜詠二十二首 洞仙謠 錢起 
幾轉到青山，數重度流水。秦人入雲去，知向桃源裏。
藍田溪雜詠二十二首 藥圃 錢起 
春畦生百藥，花葉香初霽。好容似風光，偏來入叢蕙。
藍田溪雜詠二十二首 石上苔 錢起 
淨與溪色連，幽宜松雨滴。誰知古石上，不染世人跡。
藍田溪雜詠二十二首 窗裏山 錢起 
遠岫見如近，千里一窗裏。坐來石上雲，乍謂壺中起。
藍田溪雜詠二十二首 竹間路 錢起 
暗歸草堂靜，半入花園去。有時載酒來，不與清風遇。
藍田溪雜詠二十二首 竹嶼 錢起 
幽鳥清漣上，興來看不足。新篁壓水低，昨夜鴛鴦宿。
藍田溪雜詠二十二首 砌下泉 錢起 
穿雲來自遠，激砌流偏駛。能資庭戶幽，更引海禽至。
藍田溪雜詠二十二首 戲鷗 錢起 
乍依菱蔓聚，盡向蘆花滅。更喜好風來，數片翻晴雪。
藍田溪雜詠二十二首 遠山鐘 錢起 
風送出山鐘，雲霞度水淺。欲知聲盡處，鳥滅寥天遠。
藍田溪雜詠二十二首 東陂 錢起 
永日興難忘，掇芳春陂曲。新晴花枝下，愛此苔水綠。
藍田溪雜詠二十二首 池上亭 錢起 
臨池構杏梁，待客歸煙塘。水上褰簾好，蓮開杜若香。
藍田溪雜詠二十二首 銜魚翠鳥 錢起 
有意蓮葉間，瞥然下高樹。擘波得潛魚，一點翠光去。
藍田溪雜詠二十二首 石蓮花 錢起 
幽石生芙蓉，百花慚美色。遠笑越溪女，聞芳不可識。
藍田溪雜詠二十二首 潺湲聲 錢起 
亂石跳素波，寒聲聞幾處。颼颼暝風引，散出空林去。
藍田溪雜詠二十二首 松下雪 錢起 
雖因朔風至，不向瑤臺側。唯助苦寒松，偏明後彫色。
藍田溪雜詠二十二首 田鶴 錢起 
田鶴望碧霄，無風亦自舉。單飛後片雲，早晚及前侶。
藍田溪雜詠二十二首 題南陂 錢起 
家住鳳城南，門臨古陂曲。時憐上林雁，半入池塘宿。
傷秋 錢起 
歲去人頭白，秋來樹葉黃。搔頭向黃葉，與爾共悲傷。
送崔山人歸山 錢起 
東山殘雨挂斜暉，野客巢由指翠微。別酒稍酣乘興去，知君不羨白雲歸。
題禮上人壁畫山水 錢起 
連山畫出暎禪扉，粉壁香筵滿翠微。坐來鑪氣縈空散，共指晴雲向嶺歸。
送歐陽子還江華郡 錢起 
江華勝事接湘濱，千里湖山入興新。才子思歸催去櫂，汀花且爲駐殘春。
暮春歸故山草堂 錢起  抒情 写景
谷口春殘黃鳥稀，辛夷花盡杏花飛。始憐幽竹山窗下，不改清陰待我歸。
訪李卿不遇 錢起 
畫戟朱樓暎晚霞，高梧寒柳度飛鴉。門前不見歸軒至，城上愁看落日斜。
與趙莒茶讌 錢起 
竹下忘言對紫茶，全勝羽客醉流霞。塵心洗盡興難盡，一樹蟬聲片影斜。
故王維右丞堂前芍藥花開悽然感懷 錢起 
芍藥花開出舊欄，春衫掩淚再來看。主人不在花長在，更勝青松守歲寒。
歸雁 錢起  咏物 思乡 写鸟 咏物诗 鸟
瀟湘何事等閑回，水碧沙明兩岸苔。二十五弦彈夜月，不勝清怨却飛來。
春郊 錢起 
水遶冰渠漸有聲，氣融煙塢晚來明。東風好作陽和使，逢草逢花報發生。
晚歸嚴明府題門 錢起 
降士林霑蕙草寒，弦驚翰苑失鴛鸞。秋中回首君門阻，馬上應歌行路難。
秋夜送趙冽歸襄陽 錢起 
斗酒忘言良夜深，紅萱露滴鵲驚林。欲知別後思今夕，漢水東流是寸心。
送符別駕還郡 錢起 
驥足駸駸吳越關，屏星復與紫書還。已知從事元無事，城上愁看海上山。
二風詩   一 元結 
猗皇至聖兮，至惠至仁。德施蘊蘊，蘊蘊如何。不全不缺，莫知所貺。
二風詩   二 元結 
猗皇至聖兮，至儉至明。化流瀛瀛，瀛瀛如何。不虢不赩，莫知其極。
二風詩   一 元結 
至化之深兮，猗猗娭娭。如煦如吹，如負如持。而不知其慈，故莫周莫止，靜和而止。
二風詩   二 元結 
至化之極兮，瀛瀛溶溶。如涵如封，如隨如從。而不知其功，故莫由莫己，順時而理。
二風詩   一 元結 
至哉勤績，不盈不延。誰能頌之，我請頌焉。於戲勞王，勤亦何極。濟爾九土，山川溝洫。
二風詩   二 元結 
至哉儉德，不豐不敷。誰能頌之，我請頌夫。於戲勞王，儉亦何深。戒爾萬代，奢侈荒淫。
二風詩   三 元結 
至哉茂功，不升不圯。誰能頌之，我請頌矣。於戲勞王，功亦何大。去爾兆庶，洪湮災害。
二風詩 元結 
爲君之道，何以爲明。功不濫賞，罪不濫刑。讜言則聽，諂言不聽。王至是然，可爲明焉。
二風詩 元結 
理何爲兮，系修文德。加之清一，莫不順則。意彼刑法，設以化人。致使無之，而化益純。所謂代刑，以道去殺。嗚呼嗚呼，人不斯察。
二風詩 元結 
國有世謨，仁信勤歟。王實惛荒，終亡此乎。焉有力恣諂惑，而不亡其國。嗚呼亡王，忍爲此心。敢正亡王，永爲世箴。
二風詩   一 元結 
嘻乎王家，曾有凶王。中世失國，豈非驕荒。復復之難，令則可忘。
二風詩   二 元結 
嘻乎亂王，王心何思。暴淫虐惑，無思不爲。生人冤怨，言何極之。
二風詩   一 元結 
夫爲君上兮，慈順明恕。可以化人，忍行昏恣。獨樂其身，一徇所欲。
二風詩   二 元結 
夫爲君上兮，兢慎儉約。可以保身，忍行荒惑。虐暴於人，前世失國。
二風詩   一 元結 
賢聖爲上兮，必儉約戒身。鑒察化人，所以保福也。如何不思，荒恣是爲。上下隔塞，人神怨奰。敖惡無厭，不畏顛墜。
二風詩   二 元結 
聖賢爲上兮，必用賢正。黜姦佞之臣，所以長久也。如何反是，以爲亂矣。寵邪信惑，近佞好諛。廢嫡立庶，忍爲禍謨。
二風詩 元結 
夫何傷兮，傷王乎。欲何爲乎，將蠹枯矣。無人救乎，蠹枯及矣。不可救乎，嗟傷王。自爲人君，變爲人奴。爲人君者，忘戒乎。
補樂歌十首  一 元結 
吾人苦兮，水深深。網罟設兮，水不深。
補樂歌十首  二 元結 
吾人苦兮，山幽幽。網罟設兮，山不幽。
補樂歌十首  一 元結 
猗太帝兮，其智如神。分草實兮，濟我生人。
補樂歌十首  二 元結 
猗太帝兮，其功如天。均四時兮，成我豐年。
補樂歌十首  一 元結 
玄雲溶溶兮，垂雨蒙蒙。類我聖澤兮，涵濡不窮。
補樂歌十首  二 元結 
玄雲漠漠兮，含暎逾光。類我聖德兮，溥被無方。
補樂歌十首 元結 
聖德至深兮，奫奫如淵。生類娭娭兮，孰知其然。
補樂歌十首 元結 
植植萬物兮，滔滔根莖。五德涵柔兮，渢渢而生。其生如何兮秞秞，天下皆自我君兮化成。
補樂歌十首  一 元結 
我有金石兮，擊考崇崇。與汝歌舞兮，上帝之風。由六合兮，英華渢渢。
補樂歌十首  二 元結 
我有絲竹兮，韻和泠泠。與汝歌舞兮，上帝之聲。由六合兮，根底嬴嬴。
補樂歌十首  一 元結 
元化油油兮，孰知其然。至德汨汨兮，順之以先。
補樂歌十首  二 元結 
元化浘浘兮，孰知其然。至道泱泱兮，由之以全。
補樂歌十首  一 元結 
森森羣象兮，日見生成。欲聞朕初兮，玄封冥冥。
補樂歌十首  二 元結 
洋洋至化兮，日見深柔。欲聞大濩兮，大淵油油。
補樂歌十首  一 元結 
茫茫下土兮，乃生九州。山有長岑兮，川有深流。
補樂歌十首  二 元結 
茫茫下土兮，乃均四方。國有安乂兮，野有封疆。
補樂歌十首  三 元結 
茫茫下土兮，乃歌萬年。上有茂功兮，下戴仁天。
補樂歌十首  一 元結 
萬姓苦兮，怨且哭。不有聖人兮，誰護育。
補樂歌十首  二 元結 
聖人生兮，天下和。萬姓熙熙兮，舞且歌。
系樂府十二首 思太古 元結  太湖
東南三千里，沅湘爲太湖。湖上山谷深，有人多似愚。嬰孩寄樹顛，就水捕鷠鱸。所歡同鳥獸，身意復何拘。吾行遍九州，此風皆已無。吁嗟聖賢敎，不覺久躊躕。
系樂府十二首 隴上歎 元結 
援車登隴坂，窮高遂停駕。延望戎狄鄉，巡迴復悲咤。滋移有情敎，草木猶可化。聖賢禮讓風，何不遍西夏。父子忍猜害，君臣敢欺詐。所適今若斯，悠悠欲安舍。
系樂府十二首 頌東夷 元結 
嘗聞古天子，朝會張新樂。金石無全聲，宮商亂清濁。東驚且悲歎，節變何煩數。始知中國人，耽此亡純朴。爾爲外方客，何爲獨能覺。其音若或在，蹈海吾將學。
系樂府十二首 賤士吟 元結 
南風發天和，和氣天下流。能使萬物榮，不能變羈愁。爲愁亦何爾，自請說此由。諂競實多路，苟邪皆共求。嘗聞古君子，指以爲深羞。正方終莫可，江海有滄洲。
系樂府十二首 欸乃曲 元結 
誰能聽欸乃，欸乃感人情。不恨湘波深，不怨湘水清。所嗟豈敢道，空羨江月明。昔聞扣斷舟，引釣歌此聲。始歌悲風起，歌竟愁雲生。遺曲今何在，逸爲漁父行。
系樂府十二首 貧婦詞 元結 
誰知苦貧夫，家有愁怨妻。請君聽其詞，能不爲酸悽。所憐抱中兒，不如山下麑。空念庭前地，化爲人吏蹊。出門望山澤，回頭心復迷。何時見府主，長跪向之啼。
系樂府十二首 去鄉悲 元結 
躊躕古塞關，悲歌爲誰長。日行見孤老，羸弱相提將。聞其呼怨聲，聞聲問其方。方言無患苦，豈棄父母鄉。非不見其心，仁惠誠所望。念之何可說，獨立爲悽傷。
系樂府十二首 壽翁興 元結 
借問多壽翁，何方自修育。惟云順所然，忘情學草木。始知世上術，勞苦化金玉。不見充所求，空聞肆耽欲。清和存王母，潛濩無亂黷。誰正好長生，此言堪佩服。
系樂府十二首 農臣怨 元結  乐府 怀古 新乐府辞
農臣何所怨，乃欲干人主。不識天地心，徒然怨風雨。將論草木患，欲說昆蟲苦。巡迴宮闕傍，其意無由吐。一朝哭都市，淚盡歸田畝。謠頌若采之，此言當可取。
系樂府十二首 謝大龜 元結 
客來自江漢，云得雙大龜。且言龜甚靈，問我君何疑。自昔保方正，顧嘗無妄私。順和固鄙分，全守真常規。行之恐不及，此外將何爲。惠恩如可謝，占問敢終辭。
系樂府十二首 古遺歎 元結 
古昔有遺歎，所歎何所爲。有國遺賢臣，萬事爲冤悲。所遺非遺望，所遺非可遺。所遺非遺用，所遺在遺之。嗟嗟山海客，全獨竟何辭。心非膏濡類，安得無不遺。
系樂府十二首 下客謠 元結 
下客無黃金，豈思主人憐。客言勝黃金，主人然不然。珠玉成彩翠，綺羅如嬋娟。終恐見斯好，有時去君前。豈知保忠信，長使令德全。風聲與時茂，歌頌萬千年。
漫歌八曲 故城東 元結 
漫惜故城東，良田野草生。說向縣大夫，大夫勸我耕。耕者我爲先，耕者相次焉。誰愛故城東，今爲近郭田。
漫歌八曲 西陽城 元結 
江北有大洲，洲上堪力耕。此中宜五穀，不及西陽城。城畔多野桑，城中多古荒。衣食可力求，此外何所望。
漫歌八曲 大回中 元結 
樊水欲東流，大江又北來。樊山當其南，此中爲大回。回中魚好遊，回中多釣舟。漫欲作漁人，終焉無所求。
漫歌八曲 小回中 元結 
叢石橫大江，人言是釣臺。水石相衝激，此中爲小回。回中浪不惡，復在武昌郭。來客去客船，皆向此中泊。
漫歌八曲 將牛何處去二首 一 元結 
將牛何處去，耕彼故城東。相伴有田父，相歡惟牧童。
漫歌八曲 將牛何處去二首 二 元結 
將牛何處去，耕彼西陽城。叔閑修農具，直者伴我耕。
漫歌八曲 將船何處去二首 一 元結 
將船何處去，釣彼大回中。叔靜能鼓橈，正者隨弱翁。
漫歌八曲 將船何處去二首 二 元結 
將船何處去，送客小回南。有時逢惡客，還家亦少酣。
引極三首 思元極 元結 
天曠莽兮杳泱茫，氣浩浩兮色蒼蒼。上何有兮人不測，積清寥兮成元極。彼元極兮靈且異，思一見兮藐難至。思不從兮空自傷，心慅𢜱兮意惶懹。思假翼兮鸞鳳，乘長風兮上羾。揖元氣兮本深實，餐至和兮永終日。
引極三首 望仙府 元結 
山鑿落兮眇嶔岑，雲溶溶兮木棽棽。中何有兮人不覩，遠欹差兮閟仙府。彼仙府兮深且幽，望一至兮藐無由。望不從兮知如何，心混混兮意渾和。思假足兮虎豹，超阻絕兮凌趠。詣仙府兮從羽人，餌五靈兮保清真。
引極三首 懷潛君 元結 
海浩淼兮汩洪溶，流蘊蘊兮濤洶洶。下何有兮人不聞，深溢漭兮居潛君。彼潛君兮聖且神，思一見兮藐無因。思不從兮空踟躕，心回迷兮意縈紆。思假鱗兮鯤龍，激沆浪兮奔從。拜潛君兮索玄寶，佩元符兮軌皇道。
演興四首 招太靈 元結 
招太靈兮山之巔，山屹𡵉兮水淪漣。祠之櫴兮眇何年，木修修兮草鮮鮮。嗟魑魅兮淫厲，自古昔兮崇祭。禧太靈兮端清，予願致夫精誠。久愵兮㤝㤝，招捃𢹝兮呼風。風之聲兮起颸颸，吹玄雲兮散而浮。望太靈兮儼而安，澹油溶兮都清閑。
演興四首 初祀 元結 
山之乳兮葺太祠，木孫爲桷兮木母榱。雲纓爲𣓍兮愚木栭，洞淵禪兮揭巍巍。塗木蘭兮蒔糅蔫，被弱草兮禘礿聯。仡渾洪兮馥闐闐，管化石兮洞刳天。翹修釤兮掉蕪殳，靈巫𧮢兮舞顒干。薦天𩷨兮酒陽泉，獻水芸兮飯霜秈，與太靈兮千萬年。
演興四首 訟木魅 元結 
登高峰兮俯幽谷，心悴悴兮念羣木。見樗栲兮相陰覆，憐梫榕兮不豐茂。見榛梗之森梢，閔樅橎兮合蠹。槢橈橈兮未堅，椲桹桹兮可屈。櫁林樽兮不香，拔丰茸兮已實。豈元化之不均兮，非雨露之偏殊。諒理性之不等於順時兮，不如瘞吾心以冥想。終念此兮不怡，佁予莫識天地之意兮。願截惡木之根，傾梟獍之古巢。取囗童以爲薪，割大木使飛焰。徯枯腐之燒焚，實非吾心之不仁惠也。豈恥夫善惡之相紛，且欲畚三河之膏壤。裨濟水之清漣，將封灌乎善木。令橚橚以梴梴，尚畏乎衆善之未茂兮。爲衆惡之所挑凌，思聚義以爲曹。令敷扶以相勝，取方所以柯如兮。吾將出於南荒，求壽藤與蟠木。吾將出於東方，祈有德而來歸。輔神檉與堅香，且憂顒之翩翩。又愁㺠奔馳，及陰陽兮不和。惡此土之失時，今神檉兮不茂。使堅香兮不滋，重嗟惋兮何補。每齊心以精意，切援祝於神明。冀感通於天地，猶恐衆妖兮木魅。魍魎兮山精，山誤惑於靈心。經紿于言兮不聽，敢引佩以指水，誓吾心兮自明。
演興四首 閔嶺中 元結 
囗羣山以延想，吾獨閔乎嶺中。彼嶺中兮何有，有天含之玉峰。殊閟絕之極顛，上聞產乎翠茸。欲采之以將壽，眇不知夫所從。大淵蘊蘊兮絕嶘岌岌，非梯梁以通險。當無路兮可入，彼猛毒兮曹聚。必憑託乎阻修，常儗儗兮伺人。又如何兮不愁，彼妖精兮變怪。必假見於風雨，常閃閃而伺人。又如何兮不苦，欲仗仁兮託信。將徑往兮不難，久懹懹以㥄惋。却遲迴而永歎，懼大靈兮不知。以予心爲永惟，若不可乎遂已。吾終保夫直方，則必蒙皮篥以爲矢。弦毋筱以爲弧，化毒銅以爲戟。刺棘竹以爲殳，得猛烈之材。獲與之而並驅，且舂刺乎惡毒。又引射夫妖怪，盡羣類兮使無。令善仁兮不害，然後采梫榕以駕深。收樅橞兮梯險，躋予身之飄飄。承予步之𨁹𨁹，入嶺中而登玉峰。極閟絕而求翠茸，將吾壽兮隨所從。思未得兮馬如龍，獨翳蔽於山顛。久低迴而慍瘀，空仰訟於上玄。彼至精兮必應，寧古有而今無。將與身而皆亡，豈言之而已乎。
閔荒詩一首 元結 
煬皇嗣君位，隋德滋昏幽。日作及身禍，以爲長世謀。居常恥前王，不思天子遊。意欲出明堂，便登浮海舟。令行山川改，功與玄造侔。河淮可支合，峰𡻮生回溝。封隕下澤中，作山防逸流。船𦫃狀龍鷁，若負宮闕浮。荒娛未央極，始到滄海頭。忽見海門山，思作望海樓。不知新都城，已爲征戰丘。當時有遺歌，歌曲太冤愁。四海非天獄，何爲非天囚。天囚正凶忍，爲我萬姓讐。人將引天釤，人將持天鎪。所欲充其心，相與絕悲憂。自得隋人歌，每爲隋君羞。欲歌當陽春，似覺天下秋。更歌曲未終，如有怨氣浮。奈何昏王心，不覺此怨尤。遂令一夫唱，四海欣提矛。吾聞古賢君，其道常靜柔。慈惠恐不足，端和忘所求。嗟嗟有隋氏，惛惛誰與儔。
忝官引 元結 
天下昔無事，僻居養愚鈍。山野性所安，熙然自全順。忽逢暴兵起，閭巷見軍陣。將家瀛海濱，自棄同芻糞。往在乾元初，聖人啓休運。公車詣魏闕，天子垂清問。敢誦王者箴，亦獻當時論。朝廷愛方直，明主嘉忠信。屢授不次官，曾與專征印。兵家未曾學，榮利非所徇。偶得兇醜降，功勞媿方寸。爾來將四歲，慙恥言可盡。請取冤者辭，爲吾忝官引。冤辭何者苦，萬邑餘灰燼。冤辭何者悲，生人盡鋒刃。冤辭何者甚，力役遇勞困。冤辭何者深，孤弱亦哀恨。無謀救冤者，祿位安可近。而可愛軒裳，其心又干進。此言非所戒，此言敢貽訓。實欲辭無能，歸耕守吾分。
舂陵行 元結 
軍國多所需，切責在有司。有司臨郡縣，刑法競欲施。供給豈不憂，徴斂又可悲。州小經亂亡，遺人實困疲。大鄉無十家，大族命單羸。朝餐是草根，暮食仍木皮。出言氣欲絕，意速行步遲。追呼尚不忍，況乃鞭撲之。郵亭傳急符，來往跡相追。更無寬大恩，但有迫促期。欲令鬻兒女，言發恐亂隨。悉使索其家，而又無生資。聽彼道路言，怨傷誰復知。去冬山賊來，殺奪幾無遺。所願見王官，撫養以惠慈。奈何重驅逐，不使存活爲。安人天子命，符節我所持。州縣忽亂亡，得罪復是誰。逋緩違詔令，蒙責固其宜。前賢重守分，惡以禍福移。亦云貴守官，不愛能適時。顧惟孱弱者，正直當不虧。何人采國風，吾欲獻此辭。
賊退示官吏 元結  唐诗三百首 同情 五言古诗
昔歲逢太平，山林二十年。泉源在庭戶，洞壑當門前。井稅有常期，日[晏]猶得眠。忽然遭世變，數歲親戎旃。今來典斯郡，山夷又紛然。城小賊不屠，人貧傷可憐。是以陷隣境，此州獨見全。使臣將王命，豈不如賊焉。今彼徴斂者，迫之如火煎。誰能絕人命，以作時世賢。思欲委符節，引竿自刺船。將家就魚麥，歸老江湖邊。
寄源休 元結 
天下未偃兵，儒生預戎事。功勞安可問，且有忝官累。昔常以荒浪，不敢學爲吏。況當在兵家，言之豈容易。忽然向三嶺，境外爲偏帥。時多尚矯詐，進退多欺貳。縱有一直方，則上似姦智。誰爲明信者，能辨此勞畏。
雪中懷孟武昌 元結 
冬來三度雪，農者歡歲稔。我麥根已濡，各得在倉廩。天寒未能起，孺子驚人寢。云有山客來，籃中見冬簟。燒柴爲溫酒，煮鱖爲作瀋。客亦愛桮尊，思君共桮飲。所嗟山路閑，時節寒又甚。不能苦相邀，興盡還就枕。
與党評事 元結 
自顧無功勞，一歲官再遷。跼身班次中，常竊媿恥焉。加以久荒浪，惛愚性頗全。未知在冠冕，不合無拘牽。勤強所不及，於人或未然。豈忘惠君子，恕之識見偏。且欲因我心，順爲理化先。彼云萬物情，有願隨所便。愛君得自遂，令我空淵禪。
與党侍御 元結 
衆坐吾獨歡，或問歡爲誰。高人党茂宗，復來官憲司。昔吾順元和，與世行自遺。茂宗正作吏，日有趨走疲。及吾汙冠冕，茂宗方矯時。誚吾順讓者，乃是干進資。今將問茂宗，茂宗欲何辭。若云吾無心，此來復何爲。若云吾有羞，於此還見嗤。誰言萬類心，閑之不可窺。吾欲喻茂宗，茂宗宜聽之。長轅有修轍，馭者令爾馳。山谷安可怨，筋力當自悲。嗟嗟党茂宗，可爲識者規。
與瀼溪鄰里 元結 
昔年苦逆亂，舉族來南奔。日行幾十里，愛君此山村。峰谷呀回映，誰家無泉源。修竹多夾路，扁舟皆到門。瀼溪中曲濱，其陽有閑園。鄰里昔贈我，許之及子孫。我嘗有匱乏，鄰里能相分。我嘗有不安，鄰里能相存。斯人轉貧弱，力役非無冤。終以瀼濱訟，無令天下論。
招孟武昌 元結 
風霜枯萬物，退谷如春時。窮冬涸江海，桮湖澄清漪。湖盡到谷口，單船近堦墀。湖中更何好，坐見大江水。欹石爲水涯，半山在湖裏。谷口更何好，絕壑流寒泉。松桂蔭茅舍，白雲生坐邊。武昌不干進，武昌人不厭。退谷正可遊，桮湖任來泛。湖上有水鳥，見人不飛鳴。谷口有山獸，往往隨人行。莫將車馬來，令我鳥獸驚。
招陶別駕家陽華作 元結 
海內厭兵革，騷騷十二年。陽華洞中人，似不知亂焉。誰能家此地，終老可自全。草堂背巖洞，幾峰軒戶前。清渠匝庭堂，出門仍灌田。半崖盤石徑，高亭臨極巔。引望見何處，迤逶隴北川。杉松幾萬株，蒼蒼滿前山。巖高瞹華陽，飛溜何潺潺。洞深迷遠近，但覺多洄淵。晝遊興未盡，日暮不欲眠。探燭飲洞中，醉昏漱寒泉。始知天下心，耽愛各有偏。陶家世高逸，公忍不獨然。無或畢婚嫁，竟爲俗務牽。
遊石溪示學者 元結 
小溪在城下，形勝堪賞愛。尤宜春水滿，水石更殊怪。長山勢迴合，井邑相縈帶。石林繞舜祠，西南正相對。階庭無爭訟，郊境罷守衛。時時溪上來，勸引辭學輩。今誰不務武，儒雅道將廢。豈忘二三子，旦夕相勉勵。
遊潓泉示泉上學者 元結 
顧吾漫浪久，不欲有所拘。每到潓泉上，情性可安舒。草堂在山曲，澄瀾涵階除。松竹陰幽徑，清源湧坐隅。築塘列圃畦，引流灌時蔬。復在郊郭外，正堪靜者居。愜心則自適，喜尚人或殊。此中若可安，不服銅虎符。
喻瀼溪鄉舊遊 元結 
往年在瀼濱，瀼人皆忘情。今來遊瀼鄉，瀼人見我驚。我心與瀼人，豈有辱與榮。瀼人異其心，應爲我冠纓。昔賢惡如此，所以辭公卿。貧窮老鄉里，自休還力耕。況曾經逆亂，日厭聞戰爭。尤愛一溪水，而能存讓名。終當來其濱，飲啄全此生。
喻舊部曲 元結 
漫遊樊水陰，忽見舊部曲。尚言軍中好，猶望有所屬。故令爭者心，至死終不足。與之一桮酒，喻使燒戎服。兵興向十年，所見堪歎哭。相逢是遺人，當合識榮辱。勸汝學全生，隨我畬退谷。
喻常吾直 元結 
山澤多飢人，閭里多壞屋。戰爭且未息，徴斂何時足。不能救人患，不合食天粟。何況假一官，而苟求其祿。近年更長吏，數月未爲速。來者罷而官，豈得不爲辱。勸爲辭府主，從我遊退谷。谷中有寒泉，爲爾洗塵服。
漫問相里黃州 元結 
東鄰有漁父，西鄰有山僧。各問其性情，變之俱不能。公爲二千石，我爲山海客。志業豈不同，今已殊名跡。相里不相類，相友且相異。何況天下人，而欲同其意。人意苟不同，分寸不相容。漫問軒裳客，何如耕釣翁。
詶裴雲客 元結 
自厭久荒浪，於時無所任。耕釣以爲事，來家樊水陰。甚醉或漫歌，甚閑亦漫吟。不知愚僻意，稱得雲客心。雲客方持斧，與人正相臨。符印隨坐起，守位常森森。縱能有相招，豈暇來山林。
酬孟武昌苦雪 元結 
積[雪]閑山路，有人到庭前。云是孟武昌，令獻苦雪篇。長吟未及終，不覺爲淒然。古之賢達者，與世竟何異。不能救時患，諷諭以全意。知公惜春物，豈非愛時和。知公苦陰雪，傷彼災患多。姦兇正驅馳，不合問君子。林鶯與野獸，無乃怨於此。兵興向九歲，稼穡誰能憂。何時不發卒，何日不殺牛。耕者日已少，耕牛日已希。皇天復何忍，更又恐斃之。自經危亂來，觸物堪傷歎。見君問我意，只益胸中亂。山禽飢不飛，山木凍皆折。懸泉化爲冰，寒水近不熱。出門望天地，天地皆昏昏。時見雙峰下，雪中生白雲。
漫酬賈沔州 元結 
往年壯心在，嘗欲濟時難。奉詔舉州兵，令得誅暴叛。上將屢顛覆，偏師嘗救亂。未曾弛戈甲，終日領簿案。出入四五年，憂勞忘昏旦。無謀靜兇醜，自覺愚且愞。豈欲皁櫪中，爭食麧與藖。去年辭職事，所懼貽憂患。天子許安親，官又得閑散。自家樊水上，性情尤荒慢。雲山與水木，似不憎吾漫。以茲忘時世，日益無畏憚。漫醉人不嗔，漫眠人不喚。漫遊無遠近，漫樂無早晏。漫中漫亦忘，名利誰能算。聞君勸我意，爲君一長歎。人誰年八十，我已過其半。家中孤弱子，長子未及冠。且爲兒童主，種藥老谿澗。
送孟校書往南海 元結 
吾聞近南海，乃是魑魅鄉。忽見孟夫子，歡然遊此方。忽喜海風來，海帆又欲張。漂漂隨所去，不念歸路長。君有失母兒，愛之似阿陽。始解隨人行，不欲離君傍。相勸早旋歸，此言慎勿忘。
別何員外 元結 
誰能守清躅，誰能嗣世儒。吾見何君饒，爲人有是夫。黜官二十年，未曾暫崎嶇。終不病貧賤，寥寥無所拘。忽然逢知己，數月領官符。猶是尚書郎，收賦來江湖。人皆悉蒼生，隨意極所須。比盜無兵甲，似偷又不如。公能獨寬大，使之力自輸。吾欲探時謠，爲公伏奏書。但恐抵忌諱，未知肯聽無。不然且相送，醉歡於坐隅。
宴湖上亭作 元結 
廣亭蓋小湖，湖亭實清曠。軒窗幽水石，怪異尤難狀。石尊能寒酒，寒水宜初漲。岸曲坐客稀，桮浮上搖漾。遠水入簾幕，淅[瀝]吹酒舫。欲去未回時，飄飄正堪望。酣興思共醉，促酒更相向。舫去若驚鳧，溶瀛滿湖浪。朝來暮忘返，暮歸獨惆悵。誰肯愛林泉，從吾老湖上。
劉侍御月夜讌會 元結 
我從蒼梧來，將耕舊山田。踟躕爲故人，且復停歸船。日夕得相從，轉覺和樂全。愚愛涼風來，明月正滿天。河漢望不見，幾星猶粲然。中夜興欲酣，改坐臨清川。未醉恐天旦，更歌促繁弦。歡娛不可逢，請君莫言旋。
樊上漫作 元結 
漫家郎亭下，復在樊水邊。去郭五六里，扁舟到門前。山竹繞茅舍，庭中有寒泉。西邊雙石峰，引望堪忘年。四鄰皆漁父，近渚多閑田。且欲學耕釣，於斯求老焉。
登殊亭作 元結 
時節方大暑，試來登殊亭。憑軒未及息，忽若秋氣生。主人既多閑，有酒共我傾。坐中不相異，豈恨醉與醒。漫歌無人聽，浪語無人驚。時復一回望，心目出四溟。誰能守纓佩，日與災患幷。請君誦此意，令彼惑者聽。
石魚湖上作 元結 
吾愛石魚湖，石魚在湖裏。魚背有酒樽，繞魚是湖水。兒童坐小舫，載酒勝一桮。座中令酒舫，空去復滿來。湖岸多欹石，石下流寒泉。醉中一盥漱，快意無比焉。金玉吾不須，軒冕吾不愛。且欲坐湖畔，石魚長相對。
引東泉作 元結 
東泉人未知，在我左山東。引之傍山來，垂流落庭中。宿霧含朝光，掩映如殘虹。有時散成雨，飄灑隨清風。衆源發淵竇，殊怪皆不同。此流又高懸，{汸番}{汸番}在長空。山林何處無，茲地不可逢。吾欲解纓佩，便爲泉上翁。
登白雲亭 元結 
出門見南山，喜逐松徑行。窮高欲極遠，始到白雲亭。長山繞井邑，登望宜新晴。州渚曲湘水，縈迴隨郡城。九疑千萬峰，嵺嵺天外青。煙雲無遠近，皆傍林嶺生。俯視松竹間，石水何幽清。涵映滿軒戶，娟娟如鏡明。何人病惛濃，積醉且未醒。與我一登臨，爲君安性情。
潓陽亭作 元結 
問吾常讌息，泉上何處好。獨有潓陽亭，令人可終老。前軒臨潓泉，憑几漱清流。外物自相擾，淵淵還復休。有時出東戶，更欲簷下坐。非我意不行，石渠能留我。峰石若鱗次，欹垂復旋迴。爲我引潓泉，泠泠簷下來。天寒宜泉溫，泉寒宜天暑。誰到潓陽亭，其心肯思去。
登九疑第二峰 元結 
九疑第二峰，其上有仙壇。杉松映飛泉，蒼蒼在雲端。何人居此處，云是魯女冠。不知幾百歲，燕坐餌金丹。相傳羽化時，雲鶴滿峰巒。婦中有高人，相望空長歎。
題孟中丞茅閣 元結 
小山爲郡城，隨水能縈紆。亭亭最高處，今是西南隅。杉大老猶在，蒼蒼數十株。垂陰滿城上，枝葉何扶疎。乃知四海中，遺事誰謂無。及觀茅閣成，始覺形勝殊。憑軒望熊湘，雲榭連蒼梧。天下正炎熱，此然冰雪俱。客有在中坐，頌歌復何如。公欲舉遺材，如此佳木歟。公方庇蒼生，又如斯閣乎。請達謠頌聲，願公且踟躕。
窊尊詩 元結 
巉巉小山石，數峰對窊亭。窊石堪爲樽，狀類不可名。巡迴數尺間，如見小蓬瀛。尊中酒初漲，始有島嶼生。豈無日觀峰，直下臨滄溟。愛之不覺醉，醉臥還自醒。醒醉在尊畔，始爲吾性情。若以形勝論，坐隅臨郡城。平湖近階砌，近山復青青。異木幾十株，林條冒簷楹。盤根滿石上，皆作龍蛇形。酒堂貯釀器，戶牖皆罌缾。此尊可常滿，誰是陶淵明。
朝陽巖下歌 元結 
朝陽巖下湘水深，朝陽洞口寒泉清。零陵城郭夾湘岸，巖洞幽奇帶郡城。荒蕪自古人不見，零陵徒有先賢傳。水石爲娛安可羨，長歌一曲留相勸。
無爲洞口作 元結 
無爲洞口春水滿，無爲洞傍春雲白。愛此踟躕不能去，令人悔作衣冠客。洞傍山僧皆學禪，無求無欲亦忘年。欲問其心不能問，我到山中得無悶。
宿無爲觀 元結 
九疑山深幾千里，峰谷崎嶇人不到。山中舊有仙姥家，十里飛泉遶丹竈。如今道士三四人，茹芝鍊玉學輕身。霓裳羽蓋傍臨壑，飄颻似欲來雲鶴。
宿洄溪翁宅 元結 
長松萬株遶茅舍，怪石寒泉近巖下。老翁八十猶能行，將領兒孫行拾稼。吾羨老翁居處幽，吾愛老翁無所求。時俗是非何足道，得似老翁吾即休。
說洄溪招退者 元結 
長松亭亭滿四山，山間乳竇流清泉。洄溪正在此山裏，乳水松膏常灌田。松膏乳水田肥良，稻苗如蒲米粒長。糜色如珈玉液酒，酒熟猶聞松節香。溪邊老翁年幾許，長男頭白孫嫁女。問言只食松田米，無藥無方向人語。浯溪石下多泉源，盛暑大寒冬大溫。屠蘇宜在水中石，洄溪一曲自當門。吾今欲作洄溪翁，誰能住我舍西東。勿憚山深與地僻，羅浮尚有葛仙翁。
宿丹崖翁宅 元結 
扁舟欲到瀧口湍，春水湍瀧上水難。投竿來泊丹崖下，得與崖翁盡一歡。丹崖之亭當石顛，破竹半山引寒泉。泉流掩映在木杪，有若白鳥飛林間。往往隨風作霧雨，濕人巾履滿庭前。丹崖翁，愛丹崖，棄官幾年崖下家。兒孫棹船抱酒甕，醉裏長歌揮釣車。吾將求退與翁遊，學翁歌醉在魚舟。官吏隨人往未得，却望丹崖慙復羞。
石魚湖上醉歌 元結  唐诗三百首 洞庭湖
石魚湖，似洞庭，夏水欲滿君山青。山爲樽，水爲沼，酒徒歷歷坐洲島。長風連日作大浪，不能廢人運酒舫。我持長瓢坐巴丘，酌飲四坐以散愁。
橘井 元結 
靈橘無根井有泉，世間如夢又千年。鄉園不見重歸鶴，姓字今爲第幾仙。風[泠]露壇人悄悄，地閑荒徑草綿綿。如何躡得蘇君跡，白日霓旌擁上天。
石宮四詠 一 元結 
石宮春雲白，白雲宜蒼苔。拂雲踐石徑，俗士誰能來。
石宮四詠 二 元結 
石宮夏水寒，寒水宜高林。遠風吹蘿蔓，野客熙清陰。
石宮四詠 三 元結 
石宮秋氣清，清氣宜山谷。落葉逐霜風，幽人愛松竹。
石宮四詠 四 元結 
石宮冬日煖，煖日宜溫泉。晨光靜水霧，逸者猶安眠。
欸乃曲五首 一 元結 
偶存名跡在人間，順俗與時未安閑。來謁大官兼問政，扁舟却入九疑山。
欸乃曲五首 二 元結 
湘江二月春水平，滿月和風宜夜行。唱橈欲過平陽戍，守吏相呼問姓名。
欸乃曲五首 三 元結 
千里楓林煙雨深，無朝無暮有猨吟。停橈靜聽曲中意，好是雲山韶濩音。
欸乃曲五首 四 元結 
零陵郡北湘水東，浯溪形勝滿湘中。溪口石顛堪自逸，誰能相伴作漁翁。
欸乃曲五首 五 元結 
下瀧船似入深淵，上瀧船似欲昇天。瀧南始到九疑郡，應絕高人乘興船。
郢城西樓吟 張繼 
連山盡塞水縈迴，山上戍門臨水開。珠簾直下一百丈，日暖遊鱗自相向。昔人愛險閉層城，今人復愛閑江清。沙洲楓岸無來客，草綠花開山鳥鳴。
登丹陽樓 張繼 
寒臯那可望，旅客又初還。迢遰高樓上，蕭疎涼野間。暮晴依遠水，秋興屬連山。浮客時相見，霜彫朱翠顏。
春夜皇甫冉宅歡宴 張繼 
流落時相見，悲歡共此情。興因尊酒洽，愁爲故人輕。暗滴花莖露，斜暉月過城。那知橫吹笛，江外作邊聲。
會稽秋晚奉呈于太守 張繼 
寂寂訟庭幽，森森戟戶秋。山光隱危堞，湖色上高樓。禹穴探書罷，天台作賦遊。雲浮將越客，歲晚共淹留。
題嚴陵釣臺 張繼 
舊隱人如在，清風亦似秋。客星沈夜壑，釣石俯春流。鳥向喬枝聚，魚依淺瀨遊。古來芳餌下，誰是不吞鉤。
清明日自西午橋至瓜巖村有懷 張繼  春天 感伤
晚霽龍門雨，春生汝穴風。鳥啼官路靜，花發毀垣空。鳴玉慙時輩，垂絲學老翁。舊遊人不見，惆悵洛城東。
洛陽作 張繼 
洛陽天子縣，金谷石崇鄉。草色侵官道，花枝出苑牆。書成休逐客，賦罷遂爲郎。貧賤非吾事，西遊思自強。
晚次淮陽 張繼 
微涼風葉下，楚俗轉清閑。候館臨秋水，郊扉掩暮山。月明潮漸近，露濕雁初還。浮客了無定，萍流淮海間。
送竇十九判官使江南 張繼 
遊客淹星紀，裁詩鍊土風。今看乘傳去，那與問津同。南郡迎徐子，臨川謁謝公。思歸一惆悵，於越古亭中。
江上送客遊廬山 張繼  庐山
楚客自相送，霑裳春水邊。晚來風信好，併發上江船。花映新林岸，雲開瀑布泉。愜心應在此，佳句向誰傳。
酬張二十員外前國子博士竇叔向 張繼 
故交日零落，心賞寄何人。幸與馮唐遇，心同跡復親。語言未終夕，離別又傷春。結念湓城下，聞猨詩興新。
會稽郡樓雪霽 張繼 
江城昨夜雪如花，郢客登樓齊望華。夏禹壇前仍聚玉，西施浦上更飛沙。簾櫳向晚寒風度，睥睨初晴落景斜。數處微明銷不盡，湖山清映越人家。